**Lege**

**privind reglementarea fondurilor de investiţii alternative și pentru modificarea și completarea unor acte normative**

Parlamentul României adoptă prezenta lege

TITLUL I

**Organizarea și funcționarea fondurilor de investiții alternative**

CAPITOLUL I

**Dispoziţii generale**

**Art. 1.** - (1) Prezenta lege reglementează înfiinţarea şi funcţionarea în România a *fondurilor de investiții alternative*, organisme de plasament colectiv altele decât organismele de plasament colectiv în valori mobiliare, denumite în continuare *O.P.C.V.M.*, reglementate de Ordonanţa de urgenţă a Guvernului nr. 32/2012 privind organismele de plasament colectiv în valori mobiliare și societățile de administrare a investițiilor, precum și pentru modificarea și completarea Legii nr. 297/2004 privind piața de capital, aprobată cu modificări și completări prin Legea nr. 10/2015, cu modificările şi completările ulterioare, denumită în continuare *O.U.G. nr. 32/2012*.

(2) Fondurile de investiții alternative menţionate la alin. (1) denumite în continuare *F.I.A.*, sunt acele entităţi înfiinţate în România fie pe bază contractuală în conformitate cu prevederile Legii nr. 287/2009 privind Codul Civil, republicată, cu modificările ulterioare, denumită în continuare *Codul Civil*, aplicabile societăților simple fără personalitate juridică, fie prin act constitutiv în conformitate cu prevederile Legii societăților nr. 31/1990, republicată, cu modificările și completările ulterioare, denumită în continuare *Legea nr. 31/1990*, definite la art. 3 pct. 20 din Legea nr. 74/2015 privind administratorii de fonduri de investiții alternative, cu modificările și completările ulterioare, denumită în continuare *Legea nr. 74/2015*.

 (3) Fondurile de investiții alternative atrag fonduri de la investitori, în vederea investirii acestora în conformitate cu documentele de constituire și cadrul legal aplicabil, în interesul exclusiv al acestora.

**Art. 2.** - În înţelesul prezentei legi, termenii şi expresiile de mai jos au următoarele semnificaţii:

a) *act constitutiv* – înscris unic definit la art. 5 alin. (3) din Legea 31/1990;

b)*activ imobiliar -*o construcție existentă, a cărei finalizare este certificată pe baza unui proces-verbal de recepție a lucrărilor sau un teren;

c) *A.F.I.A*. – administrator de F.I.A. definit la art. 3 pct. 2 din Legea nr. 74/2015;

d) *A.F.I.A. extern* - administrator de F.I.A. definit la art. 3 pct. 3 din Legea nr. 74/2015;

e)*B.N.R.* – Banca Națională a României;

f) *F.I.A. de tip deschis* – F.I.A. definit la art. 1 alin. (2) din Regulamentul Delegat (UE) 694/2014 al Comisiei din 17 decembrie 2013 de completare a Directivei 2011/61/UE a Parlamentului European și a Consiliului în ceea ce privește standardele tehnice de reglementare care stabilesc tipurile de administratori ai fondurilor de investiții alternative, denumit în continuare Regulamentul (UE) 694/2014;

g) *F.I.A. de tip închis* – F.I.A. definit la art. 1 alin. (3) din Regulamentul (UE) 694/2014;

h)*F.I.A. destinate investitorilor profesionali* – F.I.A. care atrag resurse financiare exclusiv de la investitorii profesionali sau de la investitorii de retail care solicită încadrarea în categoria clienţilor profesionali definiți în conformitate cu reglementările A.S.F., care îşi stabilesc prin documentele constitutive politica de investiţii și cu respectarea prevederilor prezentei legi;

i) *F.I.A. destinate investitorilor de retail* - F.I.A. care pot atrage resurse de la investitori de retail și/sau de la investitori profesionali;

j) *grup* - grupul definit la art. 2 alin. (1) pct. 12 din Legea nr. 24/2017 privind emitenții de instrumente financiare și operațiuni de piață, denumită în continuare Legea nr. 24/2017;

k) *instituție de credit* – instituție de credit definită la art. 4 alin. (1) pct. 1 din Regulamentul nr. 575/2013 al Parlamentului European și al Consiliului din 26 iunie 2013 privind cerințele prudențiale pentru instituțiile de credit și societățile de investiții și de modificare a Regulamentului (UE) nr. 648/2012;

l) *investitor profesional* - un investitor prevăzut la art.3 pct. 29 din Legea nr. 74/2015;

m) *investitor de retail* – un investitor care nu este investitor profesional;

n) *instrumente financiare* - instrumente financiare definite conform art. 2 alin. (1) pct. 17 din Legea nr. 24/2017;

o) *loc de tranzacţionare* – un loc de tranzacționare definit conform art. 2 alin. (1) pct. 22 din Legea nr. 24/2017;

p) *S.A.I.* – societate de administrare a investițiilor definită la art. 4 alin. (1) din O.U.G. nr. 32/2012;

q) *stat membru* – un stat definit conform art. 3 pct. 38 din Legea nr. 74/2015;

r) *subscripție publică* – subscripție publică astfel cum este prevăzută la art. 18 alin. (1) din Legea nr. 31/1990;

s) *titluri de participare* – titluri de participare definite la art. 3 pct. 45 din Legea nr. 74/2015;

t) *V.A.N.* – valoarea activelor nete;

u) *V.U.A.N.* – valoarea unitară a activelor nete.

**Art. 3.** – Autoritatea de Supraveghere Financiară, denumită în continuare *A.S.F*., este autoritatea competentă să aplice prevederile prezentei legi, prin exercitarea prerogativelor stabilite în Ordonanța de urgență a Guvernului nr. 93/2012 privind înființarea, organizarea și funcționarea Autorității de Supraveghere Financiară, aprobată cu modificări și completări prin Legea nr. 113/2013, cu modificările şi completările ulterioare, denumită în continuare *O.U.G. 93/2012.*

CAPITOLUL II

**Autorizarea și funcționarea fondurilor de investiții alternative**

*SECȚIUNEA 1*

 ***Condiții generale***

**Art. 4.** - (1) Un F.I.A. este autorizat după ce, în prealabil, A.S.F. a autorizat/înregistrat A.F.I.A. sau şi-a exprimat acordul cu privire la cererea unei A.F.I.A. dintr-un stat membru de a administra activele respectivului F.I.A., a autorizat regulile fondului sau, după caz, actul constitutiv al societăţii de investiţii și alegerea depozitarului.

(2) Administrarea activelor unui F.I.A. de către un A.F.I.A. extern se realizează în baza unui contract scris.

(3) Depozitarea activelor unui F.I.A. este realizată de un depozitar înscris în Registrul public al A.S.F. și în conformitate cu prevederile Legii nr. 74/2015, ale Regulamentului Delegat (UE) nr. 231/2013 al Comisiei din 19 decembrie 2012 de completare a Directivei 2011/61/UE a Parlamentului European și a Consiliului în ceea ce privește derogările, condițiile generale de operare, depozitarii, efectul de levier, transparența și supravegherea, denumit în continuare *Regulamentul (UE) nr. 231/2013*, precum şi ale cerințelor de păstrare în condiții de siguranță a activelor F.I.A. stabilite prin reglementările A.S.F.

(4) A.S.F. hotărăşte cu privire la emiterea sau retragerea unei autorizaţii pentru un F.I.A. în termen de maximum 30 de zile de la înregistrarea cererii și a documentelor complete prevăzute de reglementările A.S.F. depuse de A.F.I.A.. A.S.F. poate decide ca termenul să fie prelungit cu încă 30 zile.

(5) Orice solicitare a A.S.F. de informaţii suplimentare sau de modificare a documentelor prezentate iniţial, întrerupe termenul prevăzut la alin. (4), care reîncepe să curgă de la data depunerii respectivelor informaţii suplimentare sau a modificării efectuate la solicitarea A.S.F., depunere care nu poate fi făcută mai târziu de 60 de zile de la data solicitării A.S.F., sub sancţiunea respingerii cererii inițiale.

(6) În cazul respingerii unei cereri, A.S.F. emite o decizie motivată, care poate fi contestată în termen de maximum 30 de zile de la data comunicării ei către petent.

(7) În situația în care constată că respectivul F.I.A. nu mai întrunește condițiile legale de funcționare, A.S.F. va aplica A.F.I.A., în funcție de gravitatea faptei, sancțiunile și/sau măsurile administrative prevăzute la art. 74.

(8) A.S.F. poate retrage autorizația de funcționare pentru un F.I.A. la solicitarea F.I.A. autoadministrat sau a A.F.I.A. extern care administrează activele respectivului F.I.A., în conformitate cu prevederile stabilite la alin. (4).

(9) Autorizarea, conversia titlurilor de participare, transformarea unui F.I.A. în O.P.C.V.M., fuziunea, divizarea și retragerea autorizației de funcționare a unui F.I.A. sunt supuse aprobării A.S.F.

(10) Semnarea adeziunii privind subscrierea de titluri de participare ale F.I.A. de către un investitor atrage automat consimțământul acestuia cu privire la conținutul regulilor sau actului constitutiv al F.I.A. respectiv, după caz. Toți investitorii F.I.A. beneficiază de un tratament egal în legătură cu F.I.A., cu excepția cazului în care regulile sau actul constitutiv al F.I.A. prevăd altfel, prin crearea unor clase diferite de titluri de participare. A.F.I.A. și depozitarul F.I.A., precum și entitățile terțe către care sunt delegate activități de către A.F.I.A. sau depozitarul F.I.A., acționează exclusiv în interesul și beneficiul investitorilor F.I.A.

 (11) A.F.I.A. stabilește politica de subscriere și răscumpărare a titlurilor de participare ale F.I.A. și în funcție de profilul de lichiditate, activele eligibile pentru investiție, perioada necesară pentru lichidarea voluntară a activelor și portofoliul investițional al F.I.A., în conformitate cu prevederile regulilor sau actului constitutiv al F.I.A., cu luarea în considerare a dispozițiilor art. 47 alin. (1) lit. a) din Regulamentul (UE) nr. 231/2013.

 (12) Prin derogare de la prevederile art. 2 alin. (2) din Legea nr. 74/2015, activele unui F.I.A. destinat investitorilor de retail sunt administrate de un A.F.I.A. autorizat de către A.S.F. sau de o altă autoritate competentă dintr-un stat membru sau dintr-un stat terț sau de către un A.F.I.A. care deține și o autorizație de S.A.I.

**Art. 5 -** (1) În situaţii excepţionale şi numai pentru protejarea interesului deţinătorilor de titluri de participare, F.I.A. autoadministrat sau A.F.I.A. care acţionează în numele unui F.I.A. pot limita sau pot suspenda temporar emisiunea şi/sau răscumpărarea titlurilor de participare, cu respectarea prevederilor regulilor F.I.A. de tip contractual sau actului constitutiv al F.I.A. de tip societate de investiții. Regulile fondului sau actul constitutiv prevăd o listă exhaustivă a situațiilor excepționale ce pot determina suspendarea temporară a emisiunii și/sau răscumpărării titlurilor de participare, precum și o listă a regulilor de evaluare și politicilor de investiții utilizate în administrarea F.I.A.

(2) Decizia A.F.I.A. sau F.I.A. autoadministrat de suspendare va specifica perioada, condițiile şi motivul suspendării.

(3) În situaţiile menţionate la alin. (1), A.F.I.A. sau F.I.A. autoadministrat trebuie să comunice, în cel mult o zi lucrătoare, decizia sa investitorilor, A.S.F. şi autorităţilor competente din statele membre în care îşi distribuie titlurile de participare.

(4) Pentru protecţia interesului public şi al investitorilor, A.S.F. poate decide temporar suspendarea sau limitarea emisiunii şi/sau răscumpărării titlurilor de participare ale unui F.I.A., autorizat de aceasta.

(5) Actul de suspendare specifică perioada, condițiile şi motivul suspendării. Suspendarea poate fi prelungită, în cazul în care motivele suspendării se menţin, cu condiția ca regulile F.I.A. de tip contractual sau actul constitutiv al F.I.A. de tip societate de investiții să prevadă explicit posibilitatea prelungirii perioadei inițiale de suspendare.

*SECȚIUNEA a 2-a*

***Autorizarea şi funcționarea F.I.A. de tip contractual***

*Subsecțiunea 2.1*

***Dispoziții generale***

**Art. 6. -** (1) F.I.A. de tip contractual, denumite în continuare *F.I.A.C.*, sunt entitățile fără personalitate juridică, înfiinţate pe bază contractuală sub forma de societăţi simple fără personalitate juridică, în conformitate cu prevederile art. 1888 lit. a) și ale art. 1892 alin. (1) din Codul Civil.

(2) Părţile de interes în cadrul acestora, denumite în continuare *unități de fond*, evidențiază deținerea de capital a investitorului în activele F.I.A.C., achiziționarea acestora reprezentând modalitatea de investire în respectivul fond. Deținătorii de unități de fond beneficiază de drepturi și obligații doar în limitele valorice și proporția din activele F.I.A.C. deținute.

(3) Iniţiativa constituirii unui F.I.A. de tip contractual aparţine:

a) A.F.I.A. autorizaţi de/înregistraţi la A.S.F., după caz;

b) A.F.I.A. stabiliţi în alte state membre autorizaţi în baza legislației emise în aplicarea Directivei 2011/61/UE a Parlamentului European și a Consiliului din 8 iunie 2011 privind administratorii fondurilor de investiții alternative și de modificare a Directivelor 2003/41/CE și 2009/65/CE și a Regulamentelor (CE) nr. 1060/2009 și (UE) nr. 1095/2010, denumită în continuare *Directiva nr. 61/2011/UE*, şi care respectă procedura de notificare prevăzută de Legea nr. 74/2015.

c) A.F.I.A. din state terţe pentru care România este desemnată stat membru de referinţă conform prevederilor Legii nr. 74/2015 şi Regulamentului de punere în aplicare (UE) nr. 448/2013 al Comisiei din 15 mai 2013 de instituire a unei proceduri pentru stabilirea statului membru de referință al unui AFIA din afara UE în temeiul Directivei 2011/61/UE a Parlamentului European și a Consiliului.

(4) Oferirea unităţilor de fond ale unui F.I.A.C. se poate face numai după autorizarea acestuia de către A.S.F. şi înscrierea în Registrul public al A.S.F., cu respectarea prevederilor prezentei legi, ale reglementărilor A.S.F. emise în aplicarea ei și în condiţiile menţionate în documentul de ofertă și regulile fondului.

(5) Un F.I.A.C. poate emite mai multe clase de unități de fond cu respectarea reglementărilor emise de A.S.F. și a dispozițiilor stabilite în regulile fondului și în documentul de ofertă al F.I.A.C.

(6) A.F.I.A. reprezintă legal F.I.A.C., ale cărui active le administrează, în relația cu terții și poate întreprinde demersuri legale sau intra în raporturi juridice în scopul protejării intereselor deținătorilor de unități de fond ale F.I.A.C.

(7) A.F.I.A. care administrează activele F.I.A.C. răspunde separat sau în solidar cu depozitarul F.I.A.C., după caz, față de investitorii F.I.A.C. sau față de alte terțe părți pentru orice încălcare a prezentei legi, a reglementărilor A.S.F. sau pentru orice abatere imputabilă în legătură cu administrarea activelor F.I.A.C.

(8) Prin derogare de la prevederile art. 1 alin. (1) din Legea nr. 31/1990, în temeiul dispozițiilor art. 1882 alin. (1) din Legea nr. 287/2009 privind Codul Civil, republicată, cu modificările ulterioare, un F.I.A.C. poate deține calitatea de asociat în cadrul unei societăți cu răspundere limitată sau acționar într-o societate pe acțiuni, cu respectarea prevederilor prezentei legi.

**Art. 7.** – (1) În vederea autorizării unui F.I.A.C., A.F.I.A. depune la A.S.F. o cerere, însoţită de documentele prevăzute în reglementările emise de A.S.F.

(2) Documentul de ofertă al F.I.A.C., precum și orice modificări ulterioare ale acestuia, se notifică A.S.F., în conformitate cu prevederile prezentei legi și ale reglementărilor A.S.F. Documentul de ofertă are formatul de prezentare și conținutul minim stabilit de reglementările emise de A.S.F. sau de Regulamentul nr. 809/2004/CE al Comisiei din 29 aprilie 2004 de punere în aplicare a Directivei 2003/71/CE a Parlamentului European și a Consiliului în ceea ce privește informațiile conținute în prospectele, structura prospectelor, includerea de informații prin trimiteri, publicarea prospectelor și difuzarea comunicatelor cu caracter publicitar, denumit în continuare *Regulamentul nr.* [*809/2004*](http://idrept.ro/12010538.htm)*/CE*, după caz.

(3) Regulile fondului, precum și orice modificări ulterioare ale acestora, se aprobă de către A.S.F., în conformitate cu prevederile prezentei legi și ale reglementărilor A.S.F.

**Art. 8.** - (1) Documentul de ofertă al F.I.A.C. și regulile fondului stabilesc cel puțin următoarele:

a) entitățile responsabile cu administrarea și depozitarea activelor F.I.A.C.;

 b) în cazul F.I.A.C. de tip deschis, datele exacte sau perioadele de timp la care se pot răscumpăra din activ unităţile de fond la inițiativa oricărui investitor anterior începerii fazei de lichidare a F.I.A.C., în mod direct sau indirect, în conformitate cu procedurile și frecvența de răscumpărare stabilite în regulile F.I.A.C.. Un F.I.A.C. de tip deschis își răscumpără din activ unitățile de fond cel puțin anual.

c) în cazul F.I.A.C. de tip închis, durata de funcționare a fondului, data lichidării fondului, faptul că unitățile de fond nu pot fi răscumpărate de investitori înainte de începerea fazei de lichidare a fondului, în mod direct sau indirect, din activele F.I.A.C.;

d) lista comisioanelor achitate din activul F.I.A.C., modalitatea de calcul, precum și nivelul maxim al acestora; sunt considerate comisioane ce pot fi achitate din activul F.I.A.C., fără a se limita la acestea, comisioanele de administrare, de performanță, de depozitare, de răscumpărare, dacă este cazul, de conversie a unităților de fond sau claselor de unități de fond.

e) lista cheltuielilor achitate din activul F.I.A.C.;

f) drepturile și obligațiile investitorilor;

g) limitele investiționale;

h) modalitatea de calcul al activului net, al valorii unitare a activului net precum și al prețului de subscriere și al celui de răscumpărare a unităților de fond ale F.I.A.C.;

i) metodele de evaluare utilizate, conform reglementărilor A.S.F.;

j) strategia/politica de investiții aplicată în administrarea F.I.A.C., obiectivul investițional, riscurile asociate cu acesta, durata recomandată a investițiilor, categorii de active eligibile, tehnicile/instrumentele utilizate în administrarea portofoliului, mecanismele de administrarea riscurilor.

(2) Regulile fondului şi documentul de ofertă al F.I.A.C. de tip închis pot prevedea şi derularea unor oferte ulterioare de unităţi de fond. Perioadele în care se derulează ofertele ulterioare pot să nu coincidă cu perioadele în care investitorii F.I.A.C. pot depune cereri de răscumpărare.

(3) Regulile fondului şi documentul de ofertă al F.I.A.C. pot prevedea posibilitatea distribuirii către investitori, la anumite date sau pe parcursul unei perioade calendaristice, a câștigului acumulat într-o anumită perioadă stabilită în documentele F.I.A.C.

(4) Documentul de ofertă avertizează investitorii potenţiali, printr-o formulă standard, tipărită pe coperta acestuia, asupra faptului că:

a) investiţiile în F.I.A.C. nu sunt depozite bancare, iar băncile, în cazul în care deţin calitatea de acţionar al unui A.F.I.A., nu oferă nicio garanţie investitorului cu privire la recuperarea sumelor investite;

b) autorizarea F.I.A.C. nu implică în niciun fel aprobarea sau evaluarea de către A.S.F. a calităţii plasamentului în respectivele unități de fond;

c) investiţiile în F.I.A.C. comportă nu numai avantaje/beneficii specifice, dar şi riscuri asociate cu realizarea/nerealizarea strategiei/politicii de investiții și a obiectivului investițional al F.I.A.C., inclusiv riscul asumării unor pierderi pentru investitori, veniturile atrase din investiţie fiind, de regulă, proporţionale cu riscul asumat.

(5) Fiecare investitor în unităţi de fond semnează obligatoriu o declaraţie că a primit, a citit şi a înţeles prevederile documentului de ofertă.

(6) Documentul de ofertă al F.I.A.C. cuprinde o listă a comisioanelor percepute direct investitorilor sau plătite din activul fondului. La stabilirea tipului și valorii comisioanelor, A.F.I.A. care administrează F.I.A.C. ține cont de caracteristicile F.I.A.C., strategia investițională și politica activă sau pasivă de administrare a portofoliului investițional, pentru a nu prejudicia în niciun fel interesele deținătorilor de titluri de participare prin modalitatea de calcul sau perioada de aplicare a comisioanelor impuse acestora.

(7) În aplicarea alin. (6), A.S.F. poate solicita A.F.I.A. care administrează F.I.A.C. să își revizuiască politica de comisioane în situația în care constată prejudicierea intereselor deținătorilor de titluri de participare.

(8) Regulile F.I.A.C. includ şi condiţiile în care A.F.I.A. poate limita sau suspenda temporar emisiunea și răscumpărarea de unităţi de fond, condițiile de lichidare voluntară și de vânzare ordonată a activelor F.I.A.C. la finalul duratei de funcționare a acestuia, dacă este cazul, precum și orice alte mecanisme de administrare a lichidității fondului în situații extreme de piață, cu o volatilitate crescută a piețelor financiare, cu dificultăți de evaluare și valorificare justă a activelor și/sau un dezechilibru sistemic între cererea și oferta de instrumente financiare și de alte active din portofoliul F.I.A.C..

**Art. 9. –** (1) Emisiunea şi răscumpărarea unităţilor de fond se face în conformitate cu documentul de ofertă notificat A.S.F. și cu regulile F.I.A.C. autorizate de A.S.F..

(2)Modificările ulterioare ale documentului de ofertă a F.I.A.C. se realizează în baza unui act adițional la documentul de ofertă, sunt comunicate investitorilor, ulterior notificării acestora către A.S.F. în termen de maximum 10 zile lucrătoare de la efectuarea acestora și intră în vigoare după data comunicării acestora către investitori.

(3) În cazul F.I.A.C. destinat investitorilor de retail, documentul de ofertă este actualizat cel puțin anual și este publicat pe site-ul web al A.F.I.A. Orice modificare a documentului de ofertă al unui F.I.A.C. destinat investitorilor de retail se publică pe site-ul web al A.F.I.A. care administrează respectivul F.I.A.C. împreună cu o notă de informare a investitorilor cu privire la fundamentarea și detalierea modificărilor aduse documentului de ofertă, după ce este notificat către A.S.F.

(4) În cazul F.I.A.C. destinate investitorilor profesionali, modificările ulterioare ale documentului de ofertă sunt aduse la cunoștința investitorilor prin intermediul canalelor de comunicare stabilite prin contractul de societate și sunt notificate și către A.S.F.

(5) În termen de cel mult 30 zile de la data primirii documentului de ofertă actualizat menționat la alin. (2), (3) sau (4), precum și pe întreaga perioadă de funcționare a F.I.A.C., A.S.F. își rezervă dreptul de a comunica A.F.I.A. eventuale observații pe marginea formei și conținutului respectivului document.

**Art. 10.** - Valoarea activului total şi a activului net, preţul de emisiune şi preţul de răscumpărare pot fi exprimate în lei sau în valute liber convertibile, cu respectarea Regulamentului (UE)
nr. 231/2013 și reglementărilor emise de A.S.F.. Moneda folosită pentru denominare este precizată în regulile fondului.

**Art. 11. -** (1) Modificările semnificative, intervenite în regulile F.I.A.C. avute în vedere la momentul autorizării F.I.A.C. sunt supuse autorizării A.S.F. înainte de intrarea lor în vigoare și sunt însoţite de o fundamentare a respectivelor modificări.

(2) În vederea informării investitorilor cu privire la modificările semnificative intervenite la regulile F.I.A.C. aprobate de A.S.F. sau orice modificări semnificative intervenite la documentul de ofertă al F.I.A.C. notificat A.S.F., A.F.I.A. publică pe site-ul propriu sau prin intermediul canalelor de comunicare stabilite prin contractul de societate o notă de informare cu privire la acestea în termen de maximum două zile lucrătoare de la data autorizării sau notificării lor către A.S.F., după caz.

(3) A.S.F. emite reglementări privind categoriile de modificări ale regulilor F.I.A.C. care nu sunt considerate semnificative și nu sunt supuse aprobării sale.

(4) În situaţia în care investitorii nu sunt de acord cu modificările semnificative intervenite la regulile F.I.A.C. și/sau la documentul de ofertă al F.I.A.C. efectuate la inițiativa A.F.I.A., A.F.I.A. are obligaţia de a onora cererile de răscumpărare integrală ale investitorilor depuse într-un interval de maximum 15 zile de la data informării prevăzute la alin. (2), fără perceperea de comisioane pentru investitorii care optează să se retragă din F.I.A.C.

(5) A.F.I.A. are obligaţia de a transmite la A.S.F., în termen de două zile lucrătoare de la publicare, dovada publicării notei de informare.

(6) Modificările prevăzute la alin. (3) intervenite la documentele avute în vedere la momentul autorizării F.I.A.C., sunt notificate A.S.F. în termen de 2 zile de la data aplicării lor.

(7) Retragerea autorizației de funcționare a unui F.I.A.C. la solicitarea expresă a A.F.I.A. care administrează activele F.I.A.C. se realizează în conformitate cu reglementările emise de A.S.F.

(8) Retragerea avizului de funcționare a unui depozitar F.I.A.C. la solicitarea expresă a acestuia se realizează în conformitate cu reglementările emise de A.S.F.

*Subsecțiunea 2.2*

***F.I.A.C. compartimentate***

**Art. 12.** - (1) Un F.I.A.C. poate fi constituit din mai multe compartimente de investiţii, denumite în continuare sub-fonduri, având caracteristicile prevăzute de reglementările A.S.F. și care, la rândul lor, pot emite mai multe clase de unități de fond.

(2) În cazul F.I.A.C. destinat investitorilor de retail, în vederea respectării limitelor investiţionale prevăzute la art. 35, fiecare sub-fond va fi considerat un F.I.A.C. distinct.

(3) În vederea acordării de către A.S.F. a autorizaţiei unui F.I.A.C. constituit din mai multe compartimente de investiţii, A.F.I.A. depune la A.S.F. o cerere, însoţită de documentele menționate la art. 7, precum și de modelul formularelor de conversie a unităţilor de fond aferente compartimentelor F.I.A.C.

(4) Suplimentar obligației dispuse la art. 8 alin. (1), regulile F.I.A.C. vor include şi condiţiile în care A.F.I.A. poate suspenda temporar conversia de unităţi de fond.

(5) Un sub-fond nou înființat se supune autorizării A.S.F. Solicitarea de autorizare a regulilor se aplică pentru fiecare sub-fond nou sau clasă de unităţi de fond nou înființată și este însoțită de documentele prevăzute în reglementările emise de A.S.F.

*Subsecțiunea 2.3*

***F.I.A.C. de tip master sau feeder***

**Art. 13.**  - F.I.A.C. de tip feeder, respectiv F.I.A.C. de tip master prevăzute la art. 3 pct. 23 și 24 din Legea nr. 74/2015, sunt organizate și funcționează conform condițiilor aplicabile O.P.C.V.M.-urilor de tip feeder master prevăzute la art. 125 – 147 din O.U.G. 32/2012, precum și în conformitate cu reglementările A.S.F..

*Subsecțiunea 2.4*

***F.I.A.C. admise la tranzacționare***

**Art. 14.** - (1) În cazul F.I.A.C. ale cărui unități de fond se intenționează a fi admise la tranzacționare în cadrul unui loc de tranzacționare din România, demersurile în vederea admiterii la tranzacţionare sunt realizate de către A.F.I.A. care are inițiativa constituirii respectivului F.I.A.C..

(2) În cazul F.I.A.C. menționate la alin. (1), admiterea și retragerea de la tranzacționare se realizează cu respectarea prevederilor legale în vigoare și ale reglementărilor proprii ale operatorilor care administrează respectivul loc de tranzacționare.

**Art. 15.** - Ulterior admiterii la tranzacționare a unui F.I.A.C., A.F.I.A. care îl administrează are, suplimentar obligației de respectare a prezentei legi, și obligația respectării prevederilor legale în vigoare aplicabile emitenților de instrumente financiare admise la tranzacționare în cadrul unui loc de tranzacționare și a reglementările proprii emise de operatorii care administrează respectivul loc de tranzacționare, referitoare la obligațiile de informare, transparență și raportate aplicabile emitenților de valori mobiliare.

**Art. 16.** – Prețul de emisiune a unităţii de fond emise de F.I.A.C. admise la tranzacționare va fi stabilit de către A.F.I.A., cu luarea în considerare a pasului minim de preț, dimensiunii blocurilor de tranzacționare și a benzilor de lichiditate stabilite prin reglementările operatorului locului de tranzacţionare pentru piața/segmentul de piață aferent locului de tranzacționare în cadrul căruia este admis la tranzacționare.

*SECȚIUNEA a 3-a*

***Autorizarea şi funcționarea F.I.A. înfiinţate ca societăţi de investiţii***

**Art. 17. –** (1) Prevederile prezentei secțiuni sunt aplicabile F.I.A., cu personalitate juridică, constituite prin act constitutiv în forma juridică de societăți pe acțiuni în conformitate cu prevederile Legii nr. 31/1990, denumite în continuare *F.I.A. de tipul societăţilor de investiţii* *-F.I.A.S..*

(2) F.I.A.S. emit acţiuni nominative și prin derogare de la prevederile Legii nr. 31/1990, capitalul social subscris este vărsat integral la data constituirii, dacă dispozițiile aplicabile categoriei de F.I.A.S. din reglementările emise de A.S.F. nu prevăd în mod diferit.

**Art. 18.** – (1) Un F.I.A.S. poate fi administrat de un A.F.I.A. autorizat sau înregistrat de A.S.F., de un A.F.I.A. notificat A.S.F. stabilit în alt stat membru, de către un A.F.I.A. stabilit într-un stat terț , cu respectarea prevederilor art. 39 și 45 din Legea nr. 74/2015, sau de către un consiliu de administraţie și directori/consiliu de supraveghere și directorat, caz în care F.I.A.S. este administrată intern sau autoadministrată.

 (2) F.I.A.S. autoadministrate care atrag capital inclusiv de la investitori de retail se autorizează în conformitate cu prevederile Cap. II din Legea nr. 74/2015.

**Art. 19. -** Un F.I.A.S. administrat intern, persoană juridică română este autorizat sau înregistrat de A.S.F. în calitate de A.F.I.A., cu respectarea prevederilor Legii nr. 74/2015.

**Art. 20. -** (1) Un F.I.A.S. administrat extern de un A.F.I.A. autorizat sau înregistrat de A.S.F., de un A.F.I.A. stabilit în alt stat membru sau de un A.F.I.A. stabilit într-un stat terț, după caz, este autorizat în situaţia în care îndeplineşte condiţiile stabilite de prezenta lege, precum și pe cele din reglementările emise de A.S.F.

(2) Prospectul sau documentul de ofertă, după caz, și actul constitutiv al F.I.A.S. cuprind dispoziții cu privire la încadrarea F.I.A.S. ca F.I.A. de tip deschis sau închis, cu aplicarea corespunzătoare a art. 8 alin. (1) lit. b) sau c).

**Art. 21. –** (1) Documentele ataşate cererii de autorizare a F.I.A.S. administrat de un A.F.I.A. sunt stabilite în reglementările emise de A.S.F..

 (2) Auditorii financiari ai F.I.A.S. sunt înscriși în Registrul public al ASF după avizarea acestora de către autoritate, în conformitate cu reglementările A.S.F.

(3) Auditorii financiari ai F.I.A.S. informează imediat F.I.A.S. cu privire la orice nereguli identificate ca urmare a ducerii la îndeplinire a obligațiilor contractuale, în conformitate cu reglementările emise de A.S.F. privind activitatea de audit financiar.

(4) Auditorii financiari ai F.I.A.S. raportează către A.S.F. în format electronic sau pe suport hârtie, fără să vină în contradicţie cu prevederile din Codul privind conduita etică şi profesională şi Standardele de audit financiar, în termen de 10 zile de la data constatării, cu prilejul derulării activității specifice, informații cu privire la orice faptă, măsură sau decizie a membrilor consiliului de administraţie/consiliului de supraveghere, directorilor/membrilor directoratului sau angajaţilor F.I.A.S. în legătură cu administrarea activelor F.I.A.S. de natură:

a) să constituie o abatere de la prezenta lege, Legea nr. 31/1990, reglementările A.S.F. sau Regulamentul (UE) nr. 231/2013, ce ar putea să afecteze negativ asupra situației financiare, profitului sau activelor F.I.A.S.;

b) să pericliteze buna funcționare a F.I.A.S. sau stabilitatea piețelor financiare;

c) să determine emiterea de opinii cu rezerve sau refuzul de certificare/auditare a situațiilor financiare ale F.I.A.S.

(5) Prevederile alin. (2)-(4) se aplică în mod corespunzător și auditorilor financiari ai F.I.A.C.

(6) Documentul de ofertă al F.I.A.S. care atrage capital exclusiv de la investitori profesionali pe bază de plasament privat se notifică la A.S.F. la momentul depunerii cererii de autorizare a F.I.A.S. respectiv.

(7) Prospectul F.I.A.S. care atrage capital inclusiv de la investitori de retail se aprobă de către A.S.F. la momentul depunerii cererii de autorizare a F.I.A.S. respectiv, cu respectarea prevederilor Regulamentului (UE) nr. 1129/2017 al Parlamentului European și al Consiliului din 14 iunie 2017 privind prospectul care trebuie publicat în cazul unei oferte publice de valori mobiliare sau al admiterii de valori mobiliare la tranzacționare pe o piață reglementată, și de abrogare a Directivei 2003/71/CE..

**Art. 22. -** (1) Prospectul F.I.A.S. care atrage capital inclusiv de la investitori de retail este întocmit în conformitate cu dispozițiile legale aplicabile emitenţilor de valori mobiliare și ale reglementărilor A.S.F. emise în aplicarea acestora și cu respectarea prevederilor Regulamentului nr. [809/2004](http://idrept.ro/12010538.htm)/CE .

(2) Documentul de ofertă al F.I.A.S. care atrage capital exclusiv de la investitori profesionali pe bază de plasament privat este întocmit în conformitate cu reglementările emise de A.S.F.

**Art. 23. -** (1) Prin excepție de la art. 4 alin. (4), A.S.F. acordă autorizaţia unei F.I.A.S. administrat de un A.F.I.A., în termen de 3 luni de la data primirii documentaţiei complete prevăzute de reglementările aplicabile. În cazuri bine justificate, acest termen se poate prelungi cu maximum 3 luni, funcție de circumstanţele specifice cazului şi după ce A.S.F. a notificat F.I.A.S. cu privire la această prelungire.

(2) Acordarea autorizaţiei unui F.I.A.S. poate fi refuzată în situaţia în care, A.S.F. consideră că administrarea prudenţială nu poate fi asigurată, deşi sunt îndeplinite condiţiile prevăzute de prezenta lege și de reglementările A.S.F.

**Art. 24**. - Retragerea autorizaţiei la solicitarea expresă a F.I.A.S. se efectuează în condiţiile prevăzute la art. 4 alin. (4) și în reglementările emise de A.S.F.

**Art. 25. -** (1) Prevederile Cap. II și III din Legea nr. 74/2015 se aplică în mod corespunzător şi F.I.A.S. autoadministrate, potrivit prevederilor prezentei legi și reglementărilor A.S.F.

(2) Prevederile art. 8 alin. (6) și (7) și ale art. 12-16 se aplică în mod corespunzător și F.I.A.S..

**Art. 26. -** (1) Prin excepție de la prevederile art. 23, în cazul F.I.A.S. înfiinţate prin subscripţie publică, emiterea de către A.S.F. a deciziei de autorizare se realizează ulterior finalizării subscripţiei publice de acţiuni derulate în baza unui prospect de emisiune autorizat de către A.S.F. conform art. 27.

(2) Suplimentar documentelor prevăzute la art. 21 alin. (1), F.I.A.S. înfiinţate prin subscripţie publică depun la A.S.F. ataşat cererii de autorizare şi rezultatele subscripţiei publice, motiv pentru care în termen de maximum 15 zile de la data închiderii subscripției publice, membrii fondatori convoacă adunarea constitutivă în conformitate cu prevederile Legii nr. 31/1990 şi fac demersurile pentru autorizare de către A.S.F. a societății.

**Art. 27. -** (1) Prospectul de emisiune al F.I.A.S. înfiinţat prin subscripţie publică supus aprobării A.S.F. are conţinutul prevăzut în Regulamentul nr. 809/2004/CE, şi include şi actul constitutiv al F.I.A.S..

(2) Perioada de subscripție publică este precizată în prospectul de emisiune, dar nu poate depăşi 12 luni.

(3) Actualizarea prospectului în cazul modificării termenilor ofertei sau apariţiei oricărui nou eveniment sau modificarea informaţiilor iniţiale prezentate în cadrul prospectului, de natură a afecta decizia investiţională, pe parcursul procesului de subscripţie publică se efectuează în conformitate cu prevederilor legale în vigoare aplicabile emitenților de valori mobiliare, ale reglementărilor emise de A.S.F. și cu respectarea prevederilor Regulamentului nr. [809/2004](http://idrept.ro/12010538.htm)/CE.

(4) Ulterior autorizării prospectului de emisiune al F.I.A.S. înfiinţată prin subscripţie publică, acesta este depus la oficiul registrului comerțului din județul unde este declarat sediul social, în vederea publicării lui în conformitate cu prevederile Legii nr. 31/1990.

**Art. 28.** - (1) F.I.A.S. înființate prin subscripţie publică sunt obligate să solicite admiterea la tranzacţionare în cadrul unui loc de tranzacţionare în termen de 90 de zile lucrătoare de la data obţinerii autorizaţiei din partea A.S.F.

(2) În termenul prevăzut de reglementările operatorului locului de tranzacționare pentru aprobarea solicitării de admitere la tranzacționare, dar nu mai târziu de 12 luni de la data obținerii autorizației de la A.S.F. conform termenului prevăzut la art. 27 alin. (2), A.F.I.A. desemnat ca administrator al F.I.A.S. sau F.I.A.S. administrat intern, după caz, înființate prin subscripţie publică, pot atrage capital de la investitori în baza unui angajament ferm de admitere la tranzacționare în cadrul unui loc de tranzacționare.

(3) În cazul în care solicitarea A.F.I.A./F.I.A.S. administrat intern înființate prin subscripţie publică este respinsă de către operatorul locului de tranzacționare menționat la alin. (2), autorizația acordată de A.S.F. pentru F.I.A.S. este considerată nulă de drept, iar A.F.I.A./F.I.A.S. administrată intern are obligația returnării integrale a sumelor de bani atrase de la investitori în termen de 30 de zile de la momentul emiterii deciziei operatorului locului de tranzacționare.

(4) În cazul unei F.I.A.S. înființate prin subscripţie publică, după admiterea acţiunilor sale în cadrul unui loc de tranzacționare, acţiunile pot fi răscumpărate cu respectarea prevederilor legale în vigoare aplicabile emitenților de valori mobiliare, precum şi a reglementărilor proprii ale operatorului respectivului loc de tranzacţionare.

(5) Prevederile prezentului articol se aplică și F.I.A.S. care atrag capital de la cel puțin 150 de investitori de retail.

**Art. 29. –** (1) Adunarea generală a acţionarilor, denumită în continuare *A.G.A*. ai F.I.A.S. se desfăşoară potrivit prevederilor Legii nr. 31/1990 și ale actului constitutiv al acesteia.

(2) F.I.A.S. efectuează distribuții de numerar către acționari o singură dată în cursul unui exercițiu financiar, cu aprobarea Adunării generale extraordinare a acționarilor, denumită în continuare *A.G.E.A*. ai F.I.A.S., în conformitate cu prevederile Legii nr. 31/1990.

(3) Prin excepție de la prevederile alin. (2), F.I.A.S. poate efectua distribuții suplimentare față de cea stipulată la alin. (2), prin răscumpărarea acțiunilor aflate în circulație urmată de reducerea capitalului social cu returnarea proporțională a unei cote părți din aporturile de numerar ale acționarilor, cu respectarea următoarelor cerințe cumulative:

a) distribuția suplimentară este aprobată de A.G.E.A. a F.I.A.S. desfășurată potrivit prevederilor Legii nr. 31/1990;

b) distribuția suplimentară către acționari se realizează exclusiv din surse proprii ale F.I.A.S.;

c) F.I.A.S. a înregistrat profit în ultimele 3 exerciții financiare anterioare, în conformitate cu situațiile financiare anuale ale F.I.A.S. auditate conform legii.

**Art. 30. –** (1) În cazul F.I.A.S. ale căror acțiuni sunt admise la tranzacționare în cadrul unui loc de tranzacționare sau sunt tranzacționate în cadrul unei burse dintr-un stat terț, suplimentar prevederilor art. 29 alin. (1), desfăşurarea A.G.A. are loc cu respectarea legislaţiei naţionale aplicabile emitenţilor de valori mobiliare.

 (2) F.I.A.S. de la alin. (1) îşi pot răscumpăra propriile acţiuni prin decizia A.F.I.A. care administrează active F.I.A.S. sau prin hotărârea A.G.A. a F.I.A.S. autoadministrat, cu aprobarea A.S.F. și în conformitate cu prevederile legale aplicabile.

(3) Acţiunile dobândite în condiţiile alin. (2) pot fi folosite, pe baza hotărârii A.F.I.A. sau a A.G.A., după caz, în scopul diminuării capitalului social, al stabilizării cotației acţiunilor proprii pe piaţa de capital sau al remunerării personalului identificat definit în reglementările A.S.F. care pun în aplicare ghidurile ESMA privind politicile solide de remunerare în conformitate cu Directiva nr. 61/2011/UE (DAFIA).

CAPITOLUL III

**F.I.A. destinate investitorilor de retail**

*SECȚIUNEA 1*

***Dispoziţii generale***

**Art. 31.** – F.I.A. destinate investitorilor de retail, denumite în continuare *F.I.A.I.R.*, constituite fie ca F.I.A. de tip contractual sau F.I.A. de tipul societăţilor de investiţii, se încadrează în următoarele categorii:

a) F.I.A. diversificate;

b) F.I.A. specializate în:

1. investiţii în acţiuni,

2. investiţii în obligaţiuni,

3. investiţii în titluri de participare ale O.P.C.V.M. şi/sau F.I.A. destinate investitorilor de retail;

4. investiții imobiliare;

5. titluri de stat emise de Ministerul Finanțelor Publice, înființate exclusiv ca F.I.A. de tip contractual.

c) F.I.A. pe termen lung, reglementate de Regulamentul (UE) 2015/760 al Parlamenului European şi al Consiliului din 29 aprilie 2015 privind fondurile europene de investiții pe termen lung, denumit în continuare Regulamentul (UE) nr. 760/2015;

d) F.I.A. monetare.

**Art. 32. -** (1) Valoarea nominală a unei unități de fond pentru un F.I.A.I.R. de tip contractual este de minimum 5 lei sau echivalentul acestei sume în alte valute.

(2) F.I.A.I.R. nu se pot transforma într-o categorie de F.I.A. destinată investitorilor profesionali.

(3) F.I.A.I.R. încadrat într-o categorie prevăzută la art. 31 poate solicita A.S.F. autorizarea în vederea încadrării în altă categorie prevăzută la același articol, cu modificarea în mod corespunzător a documentelor de constituire ca urmare a modificării politicii investiționale și cu respectarea regimului legal aferent noii categorii.

**Art. 33. -** (1) Un F.I.A.I.R. nu poate efectua vânzări în lipsă, definite conform prevederilor Regulamentului (UE) nr. 236/2012 al Parlamentului European și al Consiliului din 14 martie 2012 privind vânzarea în lipsă și anumite aspecte ale swap-urilor pe riscul de credit, decât în scop de acoperire a riscurilor (hedging). (2) Un F.I.A.I.R. nu poate să investească în instrumente financiare emise de către A.F.I.A. care îl administrează.

(3) Suplimentar faţă de prevederile art. 35 alin. (1) lit. d) pct. 2, un F.I.A.I.R. investeşte exclusiv în O.P.C.V.M. şi F.I.A. care asigură prin documentele constitutive sau alte documente relevante segregarea individuală a activelor deţinute sau segregarea acestora în conturi „*omnibus*”, ce sunt reconciliate de către depozitarul O.P.C.V.M./F.I.A. cel puțin cu o periodicitate similară cu frecvența de subscriere sau răscumpărare oferită investitorilor respectivelor O.P.C.V.M./F.I.A. Un cont „*omnibus*”, ce poate cuprinde active ale mai multor clienți ai depozitarilor O.P.C.V.M./F.I.A., nu poate conține activele proprii ale depozitarului O.P.C.V.M./F.I.A. sau ale entității terțe delegate.

**Art. 34.** - (1) Un F.I.A.I.R. poate să depăşească limitele privind investiţiile în instrumentele financiare care sunt incluse în activul său în cazul exercitării drepturilor de subscriere aferente acestora, cu condiţia ca depăşirea să nu se întindă pe o perioadă mai mare de 90 de zile.

(2) Suplimentar excepţiei prevăzute la alin. (1), F.I.A.I.R. pot deroga de la respectarea limitelor investiţionale aplicabile pe o perioadă de maximum 6 luni de la data primei emisiuni de titluri de participare ale F.I.A.I.R., cu asigurarea supravegherii respectării principiului dispersiei riscului şi doar cu includerea în cadrul prospectului de emisiune sau documentului de ofertă, după caz, a cazurilor considerate excepționale.

*SECȚIUNEA a 2-a*

***Investiţii permise***

**Art. 35.** - (1) Investiţiile unui F.I.A.I.R. pot fi efectuate exclusiv în unul sau mai multe dintre următoarele active:

a) valori mobiliare şi instrumente ale pieţei monetare înscrise sau tranzacţionate în cadrul unui loc de tranzacţionare, din România sau dintr-un stat membru;

b) valori mobiliare şi instrumente ale pieţei monetare admise la cota oficială a unei burse dintr-un stat terţ, care operează în mod regulat şi este recunoscută şi deschisă publicului, cu condiţia ca alegerea bursei să fie aprobată de A.S.F., în conformitate cu cerințele de eligibilitate din reglementările emise de A.S.F. și să fie prevăzută în regulile fondului sau în actul constitutiv al societăţii de investiţii, aprobate de A.S.F.;

c) valori mobiliare nou-emise, ce fac obiectul unei oferte publice în vederea admiterii la tranzacţionare, cu condiţia ca:

1. condiţiile de emisiune să includă un angajament ferm, conform căruia se va cere admiterea la tranzacţionare în cadrul unui loc de tranzacționare sau tranzacționarea în cadrul unei burse dintr-un stat terț care operează regulat şi este recunoscută şi deschisă publicului, cu condiţia ca alegerea locului de tranzacționare sau a bursei să fie aprobată de A.S.F.. ori să fie prevăzută în regulile fondului sau în actul constitutiv al societăţii de investiţii, aprobate de A.S.F.;

2. această admitere să fie asigurată într-un termen de maximum un an de la emisiune;

d) titluri de participare ale O.P.C.V.M sau F.I.A. stabilite sau nu în state membre, cu îndeplinirea cumulativă a următoarelor condiţii:

1. F.I.A. sunt autorizate sau înregistrate;

2. activităţile F.I.A. fac obiectul unor rapoarte periodice, care permit o evaluare a activului şi a pasivului, a veniturilor şi a operaţiunilor din perioada de raportare, în concordanță cu frecvența de răscumpărare oferită investitorilor, după caz;

3. profilul F.I.A. se înscrie în profilul de lichiditate al F.I.A. stabilit de A.F.I.A. conform art. 4 alin. (11) din prezenta lege.

e) depozite constituite la instituţii de credit, care sunt rambursabile la cerere sau oferă dreptul de retragere, cu o scadenţă care nu depăşeşte 12 luni, cu condiţia ca sediul social al instituţiei de credit să fie situat în România ori într-un stat membru. În situaţia în care acesta se află într-o ţară terţă, instituţia de credit trebuie să fie supusă unor reguli prudenţiale echivalente acelora emise de către Uniunea Europeană;

f) instrumente financiare derivate, cu decontare finală în fonduri băneşti sau în acțiunea suport a instrumentului, tranzacţionate în cadrul unui loc de tranzacţionare sau pe o bursă dintr-un stat terţ în sensul lit. a) şi b), şi/sau instrumente financiare derivate, negociate în afara pieţelor reglementate, cu îndeplinirea cumulativă a următoarelor condiţii: 1. activul suport constă în instrumentele prevăzute în prezentul articol, respectiv acțiuni, indici financiari, rata dobânzii, metale preţioase, produse energetice şi cursul de schimb, în care F.I.A. poate investi, potrivit obiectivelor sale de investiţii, aşa cum sunt prevăzute în regulile fondului sau în actul constitutiv al societăţii de investiţii;

2. contrapărţile, în cadrul negocierii derulate în afara pieţelor reglementate, sunt entităţi, subiect al supravegherii prudenţiale, care aparţin categoriilor aprobate de A.S.F.;

3. instrumentele financiare derivate negociate în afara pieţelor reglementate fac obiectul unei evaluări zilnice şi verificabile şi pot fi, la iniţiativa A.F.I.A. extern sau F.I.A. autoadministrat, vândute, lichidate sau poziţia poate fi închisă zilnic, la valoarea lor justă, printr-o tranzacţie de sens contrar;

g) instrumente ale pieţei monetare, altele decât cele tranzacţionate în cadrul unui loc de tranzacționare, care sunt lichide şi au o valoare care poate fi precis determinată în orice moment, cu excepția efectelor de comerț, cu condiţia ca emisiunea sau emitentul să fie supuse reglementărilor referitoare la protecţia investitorilor şi a economiilor acestora, cu condiţia ca acestea:

1. să fie emise sau garantate de o autoritate administrativă, centrală, locală sau regională, de o bancă centrală dintr-un stat membru, de Banca Centrală Europeană, de Uniunea Europeană sau de Banca Europeană de Investiţii, de o ţară terţă sau, în situaţia statelor federale, de unul dintre membrii componenţi ai federaţiei sau de un organism public internaţional, din care fac parte unul sau mai multe state membre; sau

2. să fie emise de un organism ale cărui titluri sunt negociate pe pieţele reglementate, menţionate la lit. a) şi b); sau

3. să fie emise sau garantate de o entitate, subiect al supravegherii prudenţiale, potrivit criteriilor definite de legislaţia europeană, sau de o entitate care este subiect al unor reguli prudenţiale şi se conformează acestora, reguli validate de A.S.F.. ca fiind echivalente cu cele prevăzute de legislaţia europeană; sau

4. să fie emise de alte entităţi care aparţin categoriilor aprobate de A.S.F., cu condiţia ca investiţiile în astfel de instrumente să fie subiect al unei protecţii a investitorilor, echivalente cu aceea prevăzută la pct. 1, 2 şi 3, şi ca emitentul să fie o societate ale cărei capital şi rezerve să se ridice la cel puţin echivalentul în lei a 10.000.000 euro, care îşi prezintă şi îşi publică conturile anuale, conform legislaţiei europene aplicabile, sau o entitate care, în cadrul unui grup de societăţi care conţine una sau mai multe societăţi listate, are rolul de a finanţa grupul sau este o entitate dedicată finanţării vehiculelor de securitizare care beneficiază de o linie bancară de finanţare.

h) părţi sociale ale societăţilor cu răspundere limitată, reglementate de Legea nr. 31/1990, ale căror situaţii financiare anuale sunt auditate conform legii, cu aplicarea corespunzătoare a prevederilor art. 61 alin. (5). În acest caz, F.I.A.I.R., cu sau fără personalitate juridică, se înregistrează în mod corespunzător la oficiul registrului comerțului din județul unde este declarat sediul social, în calitate de asociat unic în astfel de societăți cu răspundere limitată, prin derogare de la dispozițiile Legii nr. 31/1990 si ale Legii nr. 26/1990, republicată, cu modificările și completările ulterioare, cu luarea în considerare a prevederilor art. 61 alin. (5) în mod corespunzător;

i) valori mobiliare definite la art. 3 alin. (1) pct. 26 din O.U.G. nr. 32/2012, ce nu sunt admise la tranzacţionare în cadrul unui loc de tranzacţionare sau nu sunt tranzacționate în cadrul unei burse dintr-un stat terț;

j) valută, achiziţionată pe piaţa internă, liber convertibilă, conform criteriilor B.N.R.;

 k) titluri de stat;

 l) active imobiliare, cu respectarea reglementărilor A.S.F. și ale prevederilor asumate în documentele F.I.A.I.R.;

 m) certificate de emisii de gaze cu efect de seră aşa cum sunt acestea definite la art. 3 lit. b) din Hotărârea Guvernului nr. 780/2006 privind stabilirea schemei de comercializare a certificatelor de emisii de gaze cu efect de seră, cu modificările și completările ulterioare;

 n) bunuri mobile și imobile necesare strict pentru desfășurarea activității unui F.I.A. înființat ca societate de investiții; prevederile prezentei litere nu se aplică F.I.A. înființat ca fond de investiții fără personalitate juridică.

(2) Investiţiile F.I.A.I.R. se vor realiza cu respectarea următoarelor limite, cu excepţia acelor F.I.A.I.R. pentru care prezenta lege distinge altfel:

a) nu pot deţine mai mult de 10% din active în valori mobiliare și instrumente ale pieţei monetare emise de acelaşi emitent, cu excepţia valorilor mobiliare sau a instrumentelor pieţei monetare emise sau garantate de un stat membru, de autorităţile publice locale ale statului membru, de un stat terț sau de organisme publice internaţionale din care fac parte unul sau mai multe state membre. Limita de 10% poate fi majorată până la maximum 40% cu condiţia ca valoarea totală a valorilor mobiliare deţinute de F.I.A.I.R. în fiecare dintre emitenţii în care are deţineri de până la 40% să nu depăşească în nici un caz 80% din valoarea activelor sale;

b) nu pot deţine mai mult de 50% din active în valori mobiliare și instrumente ale pieţei monetare emise de entităţi aparţinând aceluiaşi grup definit la art. 2 lit. j), iar în cazul grupului din care face parte A.F.I.A. care administrează respectivul F.I.A. această limită este de 40%;

c) expunerea la riscul de contraparte într-o tranzacţie cu instrumente financiare derivate tranzacţionate în afara pieţelor reglementate nu poate depăşi 20% din activele sale, indiferent de contrapartea tranzacţiei;

d) expunerea globală faţă de instrumentele financiare derivate nu poate depăşi valoarea totală a activului său;

e) valoarea conturilor curente şi a numerarului să se încadreze în maximum 20% din activele sale; limita poate fi depăşită până la maximum 50% cu condiţia ca sumele respective să provină din emisiunea de titluri de participare, din plasamente ajunse la scadenţă sau din vânzarea de instrumente financiare din portofoliu, iar depăşirea respectivă să nu fie pe o perioadă mai mare de 90 de zile;

f) nu poate să constituie şi să deţină depozite bancare constituite la aceeaşi bancă reprezentând mai mult de 30% din activele sale;

g) nu poate deţine mai mult de 20% din activele sale în titluri de participare neadmise la tranzacţionare în cadrul unui loc de tranzacţionare sau pe o bursă dintr-un stat terţ, emise de un singur F.I.A. destinat investitorilor de retail;

h) nu poate deţine mai mult de 10% din activele sale în titluri de participare neadmise la tranzacţionare în cadrul unui loc de tranzacţionare sau pe o bursă dintr-un stat terţ, emise de un singur F.I.A. destinat investitorilor profesionali;

i) nu poate deţine mai mult de 50% din activele sale în titluri de participare neadmise la tranzacţionare în cadrul unui loc de tranzacţionare sau pe o bursă dintr-un stat terţ, emise de alte F.I.A. de tip deschis. În cazul grupului din care face parte A.F.I.A. care administrează respectivul F.I.A. limita de deţinere este de 40% din activele sale;

j) nu poate deţine mai mult de 40% din activele sale în titluri de participare emise de un singur O.P.C.V.M. autorizat de A.S.F., sau de o autoritatea competentă naţională dintr-un alt stat membru, precum şi în titluri de participare emise de un singur organism de plasament colectiv admis la tranzacţionare în cadrul unui loc de tranzacţionate din România, alt stat membru sau pe o bursă dintr-un stat terţ;

k) nu poate acorda împrumuturi de instrumente financiare care să reprezinte mai mult de 20% din activul său, perioada de acordare a împrumutului neputând fi mai mare de 12 luni calendaristice, în conformitate cu reglementările emise de A.S.F. privind tranzacţiile în marjă şi operaţiunile de împrumut; limita de 20% din activul său poate fi majorată până la 30%, cu aprobarea A.S.F., în condițiile stabilite de reglementările A.S.F.;

l) nu poate acorda împrumuturi de numerar, nu poate participa/subscrie la împrumuturi sindicalizate, nu poate garanta împrumuturi de numerar în favoarea unui terț şi nu poate achiziţiona direct sau indirect, parţial sau integral, portofolii de credite emise de alte entităţi financiare sau nefinanciare, cu excepţia plasamentelor investiționale în instrumente financiare emise de instituţii financiare recunoscute internaţional, instituţii de credit sau de instituții financiare nebancare autorizate de B.N.R. sau de alte bănci centrale dintr-un stat membru, sau din alte state terţe;

 m) nu poate deţine mai mult de 40% din valoarea activelor sale în valori mobiliare, instrumente ale pieţei monetare neadmise la tranzacţionare în cadrul unui loc de tranzacţionare sau pe o bursă dintr-un stat terţ, cu excepția titlurilor de stat și a obligațiunilor emise de Ministerul Finanțelor Publice, precum si a deținerilor dobândite de către respectivul F.I.A.I.R. prin lege, în cazul cărora nu se instituie limita de deținere;

 n) nu poate deţine mai mult de 20% din valoarea activelor sale în părţi sociale emise de societăţi cu răspundere limitată, reglementate de Legea nr. 31/1990; prevederile prezentei litere nu se aplică F.I.A.I.R. specializat în investiții imobiliare;

 o) nu poate deţine mai mult de 10% din valoarea activelor sale în certificate de emisii de gaze cu efect de seră aşa cum sunt acestea definite la art. 3 lit. b) din Hotărârea Guvernului nr. 780/2006, cu modificările și completările ulterioare.

 (3) În cazul depăşirii limitelor menţionate la alin. (2), exclusiv în situațiile independente de voința sa, A.F.I.A. care administrează respectivul F.I.A.I.R. are obligaţia reîncadrării în cerinţele legale în termen de 30 zile de la data depăşirii limitei respective, cu excepția F.I.A. constituite în baza unui act normativ și al căror portofoliu investițional atribuit în baza acestuia nu permite în mod rezonabil încadrarea în termenul de 30 zile. A.F.I.A. are obligaţia informării în termen de 2 zile lucrătoare, dacă prospectul sau documentul de ofertă, după caz, sau actul constitutiv al F.I.A.I.R. nu prevede o perioadă mai redusă, depozitarul activelor F.I.A.I.R. şi A.S.F. cu privire la depăşirea limitelor stabilite la alin. (2), în cadrul unui document ce cuprinde justificarea cauzelor care au condus la această situaţie, precum şi a unui plan de măsuri pentru reîncadrarea în cerinţele legale în termenul de 30 zile de la data abaterii. Exercitarea dreptului de preferință aferent unor dețineri existente, dobândite de un F.I.A. de la statul român în temeiul unor alte reglementări, nu atrage depășirea limitelor menționate la alin. (2).

*SECȚIUNEA a 3-a*

***Calculul activului F.I.A.I.R. şi reguli de evaluare***

**Art. 36.** - Calculul V.A.N. şi al V.U.A.N. al unui F.I.A.I.R. efectuat de către A.F.I.A. și certificat de către depozitar se realizează conform Regulamentului (UE) nr. 231/2013 și a reglementărilor A.S.F., cel puţin lunar, pentru ultima zi calendaristică a lunii. În situația în care titlurile de participare ale F.I.A.I.R. pot fi subscrise sau răscumpărate din activ, la inițiativa investitorului, cu o frecvență mai mare decât cea lunară, atunci A.F.I.A. calculează V.A.N. și V.U.A.N. al respectivului F.I.A.I.R., certificate de depozitarul F.I.A.I.R., cu frecvența respectivă.

**Art. 37** - Activele din portofoliul unui F.I.A.I.R. se evaluează în conformitate cu prevederile art. 18 din Legea nr. 74/2015 și cu cele ale reglementărilor A.S.F.

*SECȚIUNEA a 4-a*

***Obligaţii de transparenţă, informare şi raportare***

**Art. 38. -** (1) A.F.I.A. care administrează un F.I.A.I.R., sau, după caz, consiliul de administraţie/directoratul F.I.A.I.R. administrat intern întocmesc și transmit la A.S.F. rapoarte lunare cu privire la V.A.N. şi la V.U.A.N. calculate de administrator și certificate de depozitar, precum şi situaţia detaliată a investiţiilor la data de raportare întocmite conform reglementărilor A.S.F., în maximum 15 zile de la sfârşitul perioadei pentru care se face raportarea. În cazul în care calculul V.A.N. și V.U.A.N. se realizează cu o frecvență mai mare decât cea lunară, atunci raportul cu privire la aceste informații împreună cu situația detaliată a investițiilor se va transmite la A.S.F. în maximum 5 zile de la sfârşitul perioadei pentru care se face raportarea. În cazul în care ultima zi de raportare nu este o zi lucrătoare, atunci documentele sunt transmise în următoarea zi lucrătoare după această dată.

(2) V.A.N. şi V.U.A.N. prevăzute la alin. (1) sunt de asemenea disponibile permanent investitorilor prin publicare pe site-ul propriu şi/sau prin consultare la sediul social/sediile secundare ale A.F.I.A./F.I.A. autoadministrat. Publicarea noilor valori ale V.A.N. şi V.U.A.N. se realizează în termenul prevăzut la alin. (1).

(3) A.F.I.A. care administrează un F.I.A.I.R., respectiv consiliul de administraţie/directoratul unui F.I.A.I.R. care se autoadministrează, întocmesc, transmit la A.S.F., şi pun la dispoziţia investitorilor prin publicare pe site-ul propriu şi/sau prin consultare la sediul social/sediile secundare, documentul de ofertă și regulile fondului sau actul constitutiv al F.I.A.I.R., după caz, precum şi rapoarte semestriale şi anuale privind situaţia activelor şi obligaţiilor, inclusiv situaţia detaliată a investiţiilor la data de raportare, având conținutul și forma prevăzută de Legea nr. 74/2015, Regulamentul (UE) nr. 231/2013 și reglementările A.S.F. Rapoartele semestriale și anuale se depun la A.S.F. și se pun la dispoziția investitorilor în termenele prevăzute de reglementările emise de A.S.F. referitoare la depunerea situațiilor financiare anuale și a raportărilor contabile semestriale.

(4) Rapoartele lunare, semestriale și anuale vor conține și explicaţii cu privire la metodele de evaluare utilizate pentru acele instrumente financiare pentru care s-au ales metode de evaluare conforme cu Standardele Internaţionale de Evaluare (conforme principiului valorii juste), nivelul levierului și valoarea expunerii F.I.A.I.R. calculată conform prevederilor Regulamentul (UE) nr. 231/2013.

(5) Ulterior admiterii la tranzacţionare în cadrul unui loc de tranzacţionare, F.I.A.I.R. vor respecta cerinţele de raportare stabilite în conformitate cu prevederile legale aplicabile emitenţilor de valori mobiliare.

(6) A.F.I.A. care administrează un F.I.A.I.R., respectiv consiliul de administraţie/directoratul unui F.I.A.I.R. care se autoadministrează, informează de îndată A.S.F. și publică pe site-ul propriu un anunț destinat investitorilor cu privire la orice încălcare a politicii investiționale sau a regulilor/actului constitutiv al F.I.A.I.R., în termen de 2 zile lucrătoare de la producerea încălcării, dacă regulile sau actul constitutiv al F.I.A.I.R. nu prevede o perioadă mai redusă.

*SECȚIUNEA a 5-a*

***Cerinţe specifice aplicabile diferitelor tipuri de F.I.A. destinate investitorilor de retail***

*Subsecţiunea 5.1*

***F.I.A.I.R. diversificate***

**Art. 39.** – Un F.I.A.I.R. diversificat prevăzut la art. 31 lit. a) poate investi numai în categoriile de active conform prevederilor art. 35.

*Subsecțiunea 5.2*

***F.I.A.I.R. specializate***

**Art. 40.** - (1) Un F.I.A.I.R. specializat menționat la art. 31 lit. b) deține active sau o expunere totală de cel puţin 75% din V.A.N. numai în clasa de active corespunzătoare specializării sale.

(2) În vederea asigurării lichidităţii, un F.I.A.I.R. menţionat la alin. (1) poate investi până la 25% din activele sale numai în depozite constituite în conformitate cu prevederile art. 35 alin. (1) lit. e), în instrumente ale pieţei monetare menţionate la art. 35 alin. (1) lit. a), b) şi g) și în O.P.C.V.M. care dețin permanent în portofoliul investițional peste 50% din active plasate în titluri de stat și valori mobiliare tranzacționate în cadrul unui loc de tranzacționare sau sunt tranzacționate în cadrul unei burse dintr-un stat terț, în titluri de participare emise de F.I.A./O.P.C.V.M. de piață monetară autorizate într-un stat membru, în instrumente financiare derivate utilizate exclusiv în scop de acoperire a riscului definite conform reglementărilor A.S.F., în operațiuni de repo sau reverse repo, şi poate să deţină conturi curente şi numerar în lei şi valută, cu respectarea tipurilor de active eligibile pentru un F.I.A.I.R. stabilite la art. 35 alin. (1).

(3) Un F.I.A.I.R. specializat nu poate deţine mai mult de 40% din activele sale în valori mobiliare si/sau instrumente ale pieței monetare emise de entităţi aparţinând aceluiaşi grup definit la art. 2 lit. j). În cazul grupului din care face parte A.F.I.A. care administrează respectivul F.I.A. această limită este de 30%.

(4) În cazul în care ponderea titlurilor de stat și acțiunilor admise la tranzacționare în cadrul unui loc de tranzacționare sau sunt tranzacționate în cadrul unei burse dintr-un stat terț scade sub procentul de 50% din activele O.P.C.V.M. aflat în portofoliul F.I.A.I.R. specializat pentru o perioadă mai mare de 10 de zile lucrătoare, A.F.I.A. care administrează F.I.A. specializat are obligația să își lichideze integral respectiva deținere în O.P.C.V.M. în termen de 2 de zile lucrătoare de la data scăderii sub limita de 50%.

(5) În cazul F.I.A.I.R. specializat în investiții imobiliare, acesta se constituie fie ca F.I.A. de tip contractual, fie ca F.I.A.S., cu aplicarea corespunzătoare a prevederilor art. 62-64. Suplimentar, A.F.I.A. care administrează respectivul F.I.A.I.R. se conformează următoarelor obligații:

a) F.I.A.I.R. este administrat de un A.F.I.A. autorizat/înregistrat de A.S.F. sau autorizat de o altă autoritate competentă din alt stat membru;

b) A.F.I.A. care administrează activele F.I.A.I.R. deține permanent fonduri proprii, definite la art. 3 pct. 26 din Legea nr. 74/2015, în valoare de cel puțin echivalentul în lei a sumei de 5 milioane euro în cazul în care activele F.I.A.I.R. depășesc echivalentul în lei a sumei de 100 milioane euro (cu sau fără aplicarea efectului de levier);

c) suma iniţială investită de un investitor de retail este echivalentul în lei a sumei minime de 10.000 euro, calculată la cursul B.N.R. de la data subscrierii;

d) F.I.A.I.R. utilizează instrumente financiare derivate exclusiv în scop de acoperire a riscurilor, în conformitate cu reglementările A.S.F. și ghidurile emise de ESMA;

e) prospectul sau documentul de ofertă, după caz, și regulile/actul constitutiv al F.I.A.I.R. cuprind o descriere a tuturor riscurilor specifice investițiilor în domeniul imobiliar, precum și a politicii A.F.I.A. de a preveni și gestiona conflictele de interese; în scopul prevenirii apariției conflictelor de interese, A.F.I.A. nu investește în active imobiliare în care conducerea superioară, angajații A.F.I.A. sau rudele și afinii acestora de până la gradul al doilea, au un interes patrimonial;

 f) F.I.A.I.R. sunt înființate ca F.I.A. de tip închis prevăzute la art. 2 lit. g).

 (6) F.I.A.I.R. specializat în investiții imobiliare nu poate deţine mai mult de 33% din valoarea activelor sale într-un singur activ imobiliar. În scopul calculării acestei limite, proprietăţile care au o destinaţie economică interconectată sunt considerate un singur activ imobiliar;

 (7) F.I.A.I.R. specializat în investiții imobiliare nu poate investi, direct sau indirect, prin achiziționarea de instrumente financiare sau părți sociale, mai mult de 33% din valoarea activelor sale în active imobiliare care nu au un grad de ocupare a imobilelor de cel puțin 50% la momentul investiției sau în active imobiliare deținute de entități aparţinând aceluiaşi grup definit la art. 2 lit. j), în cazul în care F.I.A.I.R. aparține acestui grup. În cazul în care activele sunt ipotecate în favoarea unor terți, ridicarea ipotecii trebuie efectuată în cel mult 6 luni de la data efectuării investiției.

(8) Prin excepție de la art. 35 alin (2) lit. l) și de la art. 40 alin. (1), un F.I.A.I.R specializat in investiții imobiliare poate acorda împrumuturi de numerar unei S.A./S.R.L. cu profil imobiliar în limita a 25% din valoarea activului total al F.I.A.I.R., cu condiția ca F.I.A.I.R. să dețină cel puțin 95% din capitalul social al respectivei societăți. Cumulat, împrumuturile de numerar din activul F.I.A.I.R specializat în investiții imobiliare nu depășesc 70% din activul total al F.I.A.I.R. Destinația acestor împrumuturi este exclusiv de eliberare de sarcini a activelor imobiliare ale S.A./S.R.L. față de terți.

(9) Un F.I.A.I.R specializat in investiții imobiliare nu poate investi direct sau indirect în:

a) construcții returnate printr-un act translativ de proprietate de consumatori instituţiilor de credit, instituţiilor financiare nebancare sau cesionarilor creanţelor deţinute asupra consumatorilor în conformitate cu prevederile Legii nr. 77/2016 *privind darea în plată a unor bunuri imobile în vederea stingerii obligaţiilor asumate prin credite*;

b) active neperformante sau portofolii de active neperformante deținute de terțe părți; în sensul prezentei litere se consideră active neperformante acele debite restante către creditor ce depășesc 90 zile de la data scadenței stabilite prin contractul încheiat între părțile sale.

 (10) Un F.I.A.I.R. specializat în investiții în obligațiuni nu poate deţine mai mult de 10% din activele sale în valori mobiliare si/sau instrumente ale pieței monetare emise de același emitent, cu excepţia valorilor mobiliare sau a instrumentelor pieţei monetare emise sau garantate de un stat membru, de autorităţile publice locale ale statului membru, de o țară terță sau de organisme publice internaţionale din care fac parte unul sau mai multe state membre

**Art. 41.**- (1) Abaterea de la limita menționată la art. 40 alin. (1) pe o perioadă de maximum 30 de zile nu constituie motiv de schimbare a categoriei în care este încadrat un F.I.A.I.R., dacă sunt îndeplinite următoarele condiții cumulative:

a) această posibilitate este prevăzută în prospectul de emisiune sau, după caz, în actul constitutiv al F.I.A.I.R.;

b) documentele prevăd în mod expres activele și limitele investiționale aplicabile în situația dată;

c) politica de investiții va fi astfel structurată încât să nu inducă un risc suplimentar față de categoria în care este încadrat F.I.A.I.R.;

d) situația este datorată conjuncturii piețelor financiare sau a altor condiții aflate în afara controlului A.F.I.A. sau procesului de emisiune și răscumpărare de titluri de participare.

e) A.S.F. a fost informată în privinţa conjuncturii de la lit. d).

(2) Nerespectarea politicii de investiții aferentă categoriei de încadrare ulterior termenului menționat la alin. (1) conduce la obligativitatea depunerii la A.S.F., în termen de maximum 30 zile de la expirarea intervalului de timp menționat, a documentaţiei complete aferente autorizării modificărilor documentelor F.I.A.I.R., în scopul încadrării în altă categorie, precum și a unei note de informare a investitorilor cu privire la aceste modificări.

(3) În situaţia în care investitorii nu sunt de acord cu modificările intervenite, A.F.I.A. are obligaţia de a onora cererile de răscumpărare depuse într-un interval de maximum 15 zile lucrătoare de la data publicării notei de informare prevăzută la alin. (2) pe site-ul A.F.I.A., fără costuri suplimentare în sarcina investitorilor.

(4) Prevederile art. 62-64 se aplică în mod corespunzător și F.I.A.I.R. specializat in investiții imobiliare destinat investitorilor de retail.

*Subsecțiunea 5.3*

***F.I.A.I.R. pe termen lung***

**Art. 42.** – (1) F.I.A.I.R. pe termen lung, denumit în continuare *ELTIF*, constituite ca F.I.A. de tip contractual sau ca F.I.A. de tipul societăţilor de investiţii, îşi desfăşoară activitatea sub rezerva autorizării de către A.S.F. şi în conformitate cu prevederile Regulamentului (UE) nr. 760/2015.

(2) Administrarea ELTIF se realizează, în conformitate cu prevederile art. 5 alin. (2) din Regulamentul (UE) nr. 760/2015, exclusiv de către A.F.I.A. autorizaţi de A.S.F. sau de către autorităţi competente similare din alte state membre.

(3) Pentru a putea fi distribuite în alte state membre, ELTIF subiect al prezentei legi vor utiliza în denumirea lor acronimul „ELTIF”, conform art. 4 din Regulamentul (UE) nr. 760/2015.

**Art. 43.**  - (1) Prin derogare de la prevederile art. 4 alin. (4), în cazul ELTIF de tip contractual, termenul de soluţionare a cererii de autorizare este cel prevăzut la art. 5 alin. (3) din Regulamentul (UE) nr. 760/2015

(2) Procesul de autorizare și aprobare a administrării ELTIF prevăzut la art. 5 alin. (1) şi (2) din Regulamentul (UE) nr. 760/2015 se derulează cu luarea în considerare a dispoziţiilor art. 7, respectiv 19 -23 din prezenta lege referitoare la autorizarea F.I.A.C., respectiv ale F.I.A.S., cu menţiunea că documentele depuse în vederea autorizării sunt cele prevăzute de regulamentul european amintit anterior.

*Subsecțiunea 5.4*

***F.I.A.I.R. monetare***

 **Art. 44.** –(1)F.I.A.I.R. monetare sau F.I.A.I.R. de piaţă monetară, denumite în continuare *F.I.A.P.M.,* sunt acele F.I.A.I.R. constituite ca F.I.A.C sau ca F.I.A.S, care îşi desfăşoară activitatea sub rezerva autorizării de către A.S.F. şi în conformitate cu prevederile prezentei legi, ale Regulamentului (UE) nr. 2017/1131 al Parlamentului European și al Consiliului din 14 iunie 2017 privind fondurile de piață monetară, *denumit în continuare Regulamentul (UE) nr. 1131/2017* şi a reglementărilor A.S.F..

 (2) Activele F.I.A.P.M. de tip contractual sunt administrate de un A.F.I.A. extern autorizat în prealabil de A.S.F., în baza Legii nr. 74/2015, sau de o altă autoritate competentă națională dintr-un stat membru în baza Directivei nr. 61/2011/UE sau dintr-un stat terț.

(3) F.I.A.P.M. investesc exclusiv în active eligibile definite la art. 9 din Regulamentul (UE) nr. 1131/2017.

(4) În aplicarea art. 3 din Regulamentul (UE) nr. 1131/2017, F.I.A.P.M. se clasifică în următoarele categorii:

a) F.I.A.P.M. cu V.A.N. variabilă;

b) F.I.A.P.M. cu V.A.N. constantă pentru datoria publică;

c) F.I.A.P.M. cu VAN cu volatilitate scăzută.

(5) Suplimentar, în funcţie de categoria de F.I.A.P.M. stabilită cu respectarea criteriilor prevăzute de Regulamentul (UE) nr. 1131/2017, pentru a fi eligibile, instrumentele în care F.I.A.P.M. investesc trebuie să fie de înaltă calitate, în conformitate cu prevederile Regulamentului (UE) nr. 1131/2017 și cu regulile sau actul constitutiv al F.I.A.P.M. Un F.I.A.P.M. întocmește reguli și proceduri interne de evaluare a riscului de credit al activelor eligibile pentru investiție, cât și a emitenților de instrumente de piață monetară, cu luarea în considerare a prevederilor Regulamentului (UE) nr. 1131/2017, a standardelor emise de Comisia Europeană și a ghidurilor ESMA referitoare la fondurile de piață monetară.

(6) F.I.A.P.M. și A.F.I.A. care administrează activele sale se conformează permanent cu prevederile Legii nr. 74/2015, ale Regulamentului (UE) nr. 231/2013 și ale reglementărilor A.S.F., cu excepția cazului în care Regulamentul (UE) nr. 1131/2017 prevede distinct.

(7) Prin derogare de la prevederile art. 4 alin. (4), în cazul F.I.A.P.M., procedura de autorizare este cea prevăzut la art. 5 din Regulamentul (UE) nr. 1131/2017.

(8) A.S.F. transmite ESMA lista de F.I.A.P.M. autorizate în România, în conformitate cu cerințele de frecvență stabilite în actele delegate ale Comisiei Europene și în ghidurile elaborate de către ESMA privind fondurile de piață monetară.

(9) A.F.I.A. poate opta ca un F.I.A.P.M. administrat să fie distribuit exclusiv investitorilor profesionali, cu respectarea prevederilor reglementărilor A.S.F. și a dispozițiilor stipulate în documentele respectivului F.I.A.P.M., în conformitate cu dispozițiile art. 46 lit. g).

Art. 45. – Unui F.I.A.P.M. îi este interzis:

a) să desfășoare o activitate sau să realizeze investiţii în tipurile de active stipulate la art. 9 alin. (2) din Regulamentul (UE) nr. 1131/2017;

b) să utilizeze sintagma de „F.I.A. monetar”, „F.I.A. de piață monetară” sau orice altă denumire care ar putea induce în eroare investitorii cu privire la faptul că respectivul F.I.A. este autorizat în conformitate cu dispozițiile Regulamentului (UE) nr. 1131/2017; în aplicarea art. 6 din Regulamentul (UE) nr. 1131/2017, un F.I.A. nu prezintă caracteristici similare de o manieră semnificativă cu cele prevăzute la art. 1 alin. (1) din respectivul regulament, decât în cazul în care este autorizat în conformitate cu prevederile acestui regulament.

CAPITOLUL IV

**F.I.A. destinate investitorilor profesionali**

*SECȚIUNEA 1*

***Dispoziţii generale***

**Art. 46.** - F.I.A. destinate investitorilor profesionali, denumite în continuare *F.I.A.I.P.*, sunt reprezentate de următoarele categorii:

a) F.I.A. cu capital privat;

b) F.I.A. speculative;

c) F.I.A. specializate în investiţii în bunuri si mărfuri;

d) F.I.A. specializate în investiţii imobiliare;

e) F.I.A. cu capital de risc, reglementate de Regulamentul (UE) nr. 345/2013 al Parlamentului European și al Consiliului din 17 aprilie 2013 privind fondurile europene cu capital de risc, denumit în continuare Regulamentul (UE) nr. 345/2013;

f) F.I.A. de antreprenoriat social, reglementate de Regulamentul (UE) nr. 346/2013 al Parlamentului European și al Consiliului din 17 aprilie 2013 privind fondurile europene de antreprenoriat social, denumit în continuare Regulamentul (UE) nr. 346/2013;

g) F.I.A. stabilite la art. 31 lit. b)-d), fără utilizarea de sintagme care fac referire la faptul că F.I.A. este destinat investitorilor de retail.

**Art. 47.** - (1) F.I.A.I.P., ulterior constituirii sale, poate solicita admiterea la tranzacţionare în cadrul unui loc de tranzacţionare sau tranzacționarea în cadrul unei burse dintr-un stat terț, în condițiile în care îndeplinește cumulativ următoarele cerințe:

a) F.I.A.I.P. își modifică documentele de constituire astfel încât să se reîncadreze în una din categoriile de F.I.A.I.R. definite la art. 31 lit. b), cu condiția ca politica sa de investiţii să respecte în integralitate cerințele investițiilor permise pentru F.I.A.I.R. stabilite de prezenta lege și de reglementările emise de A.S.F. în aplicarea sa;

b) F.I.A.I.P. îndeplinește cerințele de eligibilitate stabilite de operatorul de piață sau operatorul de sistem pentru a fi admis la tranzacționare în cadrul unui loc de tranzacționare sau tranzacționat pe o bursă dintr-un stat terț și se conformează cu prevederile legislației specifice emitenților de valori mobiliare și operațiuni de piață;

c) în cazul F.I.A.I.P. de tip societate de investiții, a fost obținut acordul acționarilor anterior transmiterii pentru autorizare la A.S.F. a documentelor de constituire modificate în vederea încadrării în noua categorie de F.I.A., în conformitate cu dispozițiile alin. (2).

(2) Modificările intervenite la documentele depuse la momentul autorizării unui F.I.A.I.P. sunt transmise în prealabil A.S.F. în vederea autorizării acestora, cu 20 zile lucrătoare înaintea aplicării acestora. A.S.F. poate decide în situații excepționale prelungirea termenului cu 10 zile lucrătoare.

(3) A.S.F poate interzice operarea modificărilor care nu corespund prevederilor legale în vigoare sau poate dispune modificări suplimentare ale respectivelor documente.

Termenul de la alin. (2) se calculează faţă de data înregistrării la A.F.I.A. a ultimei adrese către A.S.F în legătură cu respectiva modificare a documentelor F.I.A.

(4) În vederea informării investitorilor cu privire la modificările intervenite, A.F.I.A. transmite acestora o notă de informare cu privire la respectivele modificări în termen de maximum două zile lucrătoare de la expirarea termenului de la alin. (2), dacă A.S.F nu a formulat observaţii la acestea.

(5) În situaţia în care investitorii nu sunt de acord cu modificările semnificative ale documentelor F.I.A. efectuate la inițiativa A.F.I.A. sau a consiliului de administrație/directoratului F.I.A.S. autoadministrat, atunci A.F.I.A. sau consiliul de administrație/directoratul F.I.A.S. autoadministrat are obligaţia de a onora cererile de răscumpărare integrală depuse într-un interval de maximum 15 zile de la data transmiterii notei de informare prevăzută la alin.(4) fără costuri suplimentare în sarcina investitorilor.

(6) Titlurile de participare ale F.I.A.I.P. care nu sunt admise la tranzacționare în cadrul unui loc de tranzacţionare sau tranzacționate în cadrul unei burse dintr-un stat terț sunt cesionate în cadrul procesului de lichidare voluntară a F.I.A.I.P., în cazul în care regulile sau actul constitutiv al F.I.A.I.P., după caz, precum și planul de lichidare voluntară a F.I.A.I.P. permit expres această operațiune. Cesiunea este realizată la sediul social/central al A.F.I.A. care administrează respectivul F.I.A.I.P. și înregistrată în evidenţele A.F.I.A., cu respectarea legislației aplicabile în vigoare și cu menționarea acestui fapt în documentele de constituire ale F.I.A.I.P. Deținătorii de titluri de participare ale F.I.A.I.P. își pot înstrăina total sau parțial deținerile către alți investitori sau alte persoane care sunt de acord cu politica investițională a F.I.A.I.P. și și-o însușesc. Transferul titlurilor de participare se realizează în baza unui contract de cesiune tripartit, respectiv încheiat între investitorul cedent, cesionar și A.F.I.A.. Prin contractul de cesiune, investitorul cesionar declară și își asumă faptul că a primit, a citit, a înțeles și își asumă conținutul documentelor constitutive ale F.I.A.I.P. Elementele de identificare ale cesionarului înscrise în contractul de cesiune vor fi aceleași cu cele înscrise în formularul de subscriere. Numărul contractului de cesiune va fi alocat de A.F.I.A., iar data contractului va fi cea în care contractul este semnat de A.F.I.A.. În termen de maximum 48 de ore de la încheierea contractului de cesiune, A.F.I.A. va înregistra în evidențele F.I.A.I.P. transferul dreptului de proprietate asupra titlurilor de participare care fac obiectul cesiunii, prin radierea titlurilor de participare cesionate din contul investitorului cedent și înregistrarea acestora în contul investitorului cesionar. Înregistrarea transferului în evidențele A.F.I.A. are efect constitutiv pentru dreptul de proprietate. Nerespectarea dispozițiilor prezentului articol referitoare la modalitatea de transfer prin cesiune a titlurilor de participare ale F.I.A.I.P. atrage nulitatea transferului dreptului de proprietate aferent acestei operațiuni.

*SECȚIUNEA a 2-a*

***Investiţii permise***

**Art. 48.** - (1) F.I.A.I.P. pot investi în toate tipurile de active în care pot investi F.I.A.I.R. şi, suplimentar, în titluri de participare ale F.I.A. stabilite în alte state membre sau în state terțe, indiferent de formă juridică de organizare a acestora, precum și în orice fel de bunuri mobile şi imobile a căror valoare poate fi determinată în orice moment, în mod corect, conform prevederilor din documentele constitutive ale acestora.

(2) F.I.A.I.P. nu au restricţii în ceea ce priveşte limitele investiţionale, cu excepţia celor stabilite de prezenta lege, conform categoriei din care fiecare F.I.A.I.P. face parte, investiţiile realizându-se în conformitate cu documentele de constituire sau actele constitutive ale F.I.A.I.P.

*SECȚIUNEA a 3-a*

***Calculul activului F.I.A.I.P. şi reguli de evaluare***

**Art. 49.** - Prevederile art. 36 și 37 se aplică în mod corespunzător, frecvența calculului V.A.N. și al V.U.A.N. fiind cel puțin trimestrială.

**Art. 50.** - Activele din portofoliul unui F.I.A.I.P. se evaluează în conformitate cu prevederile art. 18 din Legea nr. 74/2015, ale Regulamentului (UE) nr. 231/2013 și cu cele ale reglementărilor A.S.F., frecvenţa evaluării activelor fiind stabilită cu luarea în considerare a prevederilor art. 74 din Regulamentul (UE) nr. 231/2013.

*SECȚIUNEA a 4-a*

***Obligaţii de transparenţă, informare şi raportare***

**Art. 51. -** (1) Prevederile art. 38 alin. (1) se aplică în mod corespunzător F.I.A.I.P., frecvența de raportare către A.S.F. fiind trimestrială.

(2) V.A.N. şi V.U.A.N. prevăzute la art. 38 alin (2) pot fi de asemenea disponibile prin consultare la sediul social/sediile secundare ale A.F.I.A./F.I.A. autoadministrat şi accesibile investitorilor prin intermediul site-ului propriu şi pot fi transmise investitorilor prin intermediul poştei electronice, regulat, conform documentelor de constituire.

(3) A.F.I.A./F.I.A. autoadministrat distribuie titluri de participare ale F.I.A.I.P. exclusiv către investitori profesionali, cu excepția F.I.A.I.P. cu capital privat, ale cărui acțiuni pot fi distribuite și către investitorii de retail, cu respectarea condițiilor stabilite de art. 56 alin. (4).

(4) Prevederile art. 34 se aplică în mod corespunzător și F.I.A.I.P.

**Art. 52.** - (1) A.F.I.A. care administrează un F.I.A.I.P. de tip contractual, respectiv consiliul de administraţie/directoratul unui F.I.A.I.P. de tipul societăţilor de investiţii care se autoadministrează întocmesc, transmit la A.S.F. şi pun la dispoziţia investitorilor prospectul sau documentul de ofertă, după caz, și regulile fondului/actul constitutiv, după caz, actualizate, precum şi rapoarte anuale privind situaţia activelor şi obligaţiilor, inclusiv situaţia detaliată a investiţiilor aferente perioadelor de raportare, având conținutul și forma prevăzută de art. 21-23 din Legea nr. 74/2015, de art. 103-111 din Regulamentul (UE) nr. 231/2013 și de reglementările A.S.F..

(2) Prevederile art. 38 alin. (4) și (5) se aplică în mod corespunzător.

(3) Difuzarea către public a oricărui document sau material publicitar de către F.I.A.I.P. este însoţită de un avertisment scris cu privire la faptul că investiţiile în titlurile de participare emise de aceste entităţi sunt destinate exclusiv investitorilor profesionali care posedă un grad avansat de cunoştinţe în domeniul financiar. De asemenea, documentele de constituire vor conţine în mod corespunzător avertizările menţionate la art. 8 alin. (4).

*SECȚIUNEA a 5-a*

***Cerinţe specifice aplicabile diferitelor tipuri de F.I.A. destinate investitorilor profesionali***

*Subsecţiunea 5.1*

***F.I.A. cu capital privat***

**Art. 53. -** (1)F.I.A. cu capital privat, denumite în continuare *F.I.A.C.P.*, sunt acele F.I.A.I.P. autorizate de A.S.F. și înfiinţate ca F.I.A. de tip contractual sau ca F.I.A. de tipul societăţilor de investiţii al căror obiect de activitate îl constituie investiţia în active cu grad ridicat de risc.

(2) În sensul prevederilor alin. (1), în cazul F.I.A.C.P. de tipul societăților de investiții, activul cu grad ridicat de risc reprezintă contribuţia/participarea directă sau indirectă a F.I.A. la înfiinţarea unei societăţi obiect al Legii nr. 31/1990, dezvoltarea ei sau admiterea acesteia în cadrul unui loc de tranzacţionare din România, prin participarea la capitalul social al respectivei societăţi.

(3) Valoarea nominală a acțiunii emise F.I.A.C.P. de tipul societăților de investiții este de minimum 100.000 lei.

(4) În sensul prevederilor alin. (1), în cazul F.I.A.C.P. de tip contractual, activul riscant reprezintă activele eligibile pentru investiție, definite în regulile fondului.

(5) Valoarea nominală a unității de fond emise F.I.A.C.P. de tip contractual este de minim 10.000 lei.

(6) F.I.A.C.P. subiect al prezentei legi utilizează în denumirea lor sintagma “societate de investiţii alternativă cu capital privat”, sau “fond de investiții alternative cu capital privat”, după caz.

**Art. 54. -** (1) Capitalul social subscris al F.I.A.C.P. de tip societate de investiții nu poate fi mai mic decât contravaloarea în lei a 1.000.000 de euro, sumă ce trebuie vărsată în maximum 12 luni de la înfiinţarea respectivei F.I.A.C.P. Prin excepție de la prevederile art. 17 alin. (2), capitalul social vărsat la constituire nu va putea fi mai mic de 30% din cel subscris.

(2) Cel puţin 50% din valoarea capitalului social subscris al F.I.A.C.P. de tip societate de investiții este reprezentată de aport în bani, aportul în natură putând fi reprezentat de active corporale cu excepţia terenurilor.

(3) Evaluarea activelor F.I.A.C.P. se realizează prin utilizarea metodelor de evaluare conforme principiului valorii juste stabilite în documentele constitutive, cu respectarea dispozițiilor Regulamentului (UE) nr. 231/2013 și se realizează cel puțin anual, precum și atunci când sunt înregistrate tranzacții cu activele F.I.A.C.P., dar și anterior onorării fiecărei solicitări a unui investitor de răscumpărare din activul F.I.A.C.P.

**Art. 55.** – (1) Activele corporale de natura imobilelor sunt evaluate de un evaluator independent, respectivele active imobiliare neputând fi achiziţionate sau vândute fără ca acestea să fi fost evaluate în prealabil cu excepţia situaţiei în care operaţiunea în cauză se derulează într-un interval de şase luni de la data unei evaluări anterioare iar în acest interval nu a intervenit un eveniment care să determine o schimbare semnificativă a valorii imobilului respectiv.

(2) Achiziţionarea de active imobiliare în numele unui F.I.A.C.P. nu se poate face la un preţ care este cu 10% mai mare decât cel determinat de către un evaluator independent.

(3) Vânzarea de active imobiliare în numele unui F.I.A.C.P. nu se poate face la un preţ care este cu 10% mai mic decât cel determinat de către un evaluator independent.

(4) Prevederile alin.(2) nu se aplică în situaţii excepţionale, care trebuie specificate în regulile fondului sau în actul constitutiv al F.I.A.C.P., după caz.

(5) În situaţia înregistrării unei achiziţii sau vânzări în condițiile stipulate la alin. (2), această situaţie trebuie detaliată în raportul anual al respectivului F.I.A.C.P., cu specificarea exactă a motivelor efectuării acelei tranzacţii, a datei tranzacţiei, a contrapărţii tranzacţiei, precum şi a preţului contractului.

**Art. 56. -** (1)Înființarea şi funcţionarea F.I.A.C.P. se realizează cu respectarea prevederilor prezentei legi şi a reglementărilor A.S.F.

(2) În aplicarea prevederilor art. 51 şi 52, în ceea ce priveşte obligaţiile de transparenţă şi raportare ale F.I.A.C.P., sunt avute în vedere prevederile anexei nr. IV din Regulamentul (UE) nr. 231/2013.

(3) În cursul desfăşurării activităţii sale, un F.I.A.C.P. are în vedere ca expunerea sa, calculată potrivit metodei angajamentului în conformitate cu articolul 8 din Regulamentul (UE) nr. 231/2013 să nu depășească triplul valorii activului net prevăzută la art. 111 alin. (1) din regulamentul respectiv.

(4) Titlurile de participare emise de F.I.A.C.P. pot fi distribuite și către investitorii de retail, cu respectarea următoarelor condiții:

a) F.I.A.C.P. trebuie să investească cel puțin 50% din activele sale în societăți neadmise la tranzacționare în cadrul unui loc de tranzacționare sau tranzacționate în cadrul unei burse dintr-un stat terț;

b) documentele publicitare oferite investitorilor de retail conțin informații clare, concrete și complete privind tipurile de riscuri specifice investiției, precum și orizontul temporar al acesteia.

c) politica de investiții a F.I.A.C.P. stabilită în documentele de constituire se încadrează prevederilor art. 35, cu excepția limitelor investiționale stabilite la alin. (2) lit. n) și o) a aceluiași articol.

d) evaluarea activelor din portofoliul F.I.A.C.P. se realizează în conformitate cu prevederile art. 37.

e) F.I.A.C.P. se conformează în mod corespunzător cu regulile de transparență stabilite la art. 36 și art. 38.

*Subsecţiunea 5.2*

***F.I.A. speculative***

**Art. 57.** - (1) F.I.A. speculative (FIASPEC) sunt acele F.I.A.I.P. înfiinţate ca F.I.A. de tip contractual sau ca F.I.A. de tipul societăţilor de investiţii autorizate de A.S.F. care investesc preponderent în instrumente financiare derivate şi/sau care utilizează strategii de investiţii şi operaţiuni care implică utilizarea substanţială a efectului de levier, definit la art. 3 pct. 16 din Legea nr. 74/2015, în vederea obţinerii unor randamente pozitive indiferent de condițiile și fluctuațiile pieţelor financiare.

(2) În vederea încadrării ca FIASPEC, documentele constitutive ale F.I.A. prevăd faptul că, în vederea atingerii obiectivului investiţional, expunerea globală a respectivului F.I.A., calculată potrivit metodei angajamentului în conformitate cu articolul 8 din Regulamentul (UE) nr. 231/2013, depășeşte triplul valorii activului net prevăzută în regulamentul respectiv, această depăşire realizându-se prin utilizarea unora dintre metodele prevăzute în anexa I din Regulamentul (UE) nr. 231/2013 respectiv prin utilizarea uneia sau mai multora dintre strategiile specifice menţionate în Anexa IV a aceluiaşi regulament, cu respectarea prevederilor art. 24 alin. (3) din Legea nr. 74/2015.

(3) Prin excepție de la prevederile alin. (2), documentele constitutive ale FIASPEC pot permite scăderea expunerii sale globale sub limita triplului valorii activului net, dar nu mai mult de 120 de zile calendaristice în fiecare an.

**Art. 58.** - (1) În vederea dobândirii de către o persoană fizică a calităţii de acţionar al unui FIASPEC de tipul societăților de investiții, investiţia minimă individuală este reprezentată de contravaloarea în lei a sumei de 125.000 euro, reprezentând valoarea minimă a unui titlu de participare al F.I.A.S.P.E.C.

(2) În cazul unei persoane juridice sau entităţi de tip contractual fără personalitate juridică, investiţia minimă individuală menționată la alin. (1) este reprezentată de contravaloarea în lei a sumei de 1.250.000 euro, reprezentând valoarea minimă a capitalului social, respectiv a activului net al FIASPEC.

(3) În cazul FIASPEC de tip contractual, investiţia minimă individuală a unei persoane sau entităţi de tip contractual fără personalitate juridică este reprezentată de contravaloarea în lei a sumei de 125.000 euro, stabilită la cursul B.N.R. de la data subscrierii.

**Art. 59.** – (1) Documentul de ofertă și regulile/actul constitutiv al unui FIASPEC trebuie să conţină suplimentar avertismentelor menţionate la art. 8 alin. (4) şi o atenționare cu privire la faptul că în general acest tip de F.I.A. poate performa în perioade de scădere sau de instabilitate/volatilitate a pieţelor financiare.

(2) Prevederile art. 54 alin. (3), 55 şi 56 alin. (1) şi (2) se aplică în mod corespunzător și FIASPEC.

(3) FIASPEC subiect al prezentei legi utilizează în denumirea lor sintagma “societate de investiţii alternativă speculativă”, sau “fond speculativ de investiții alternative”, după caz.

*Subsecţiunea 5.3*

***F.I.A. specializate în investiţii în bunuri si mărfuri***

**Art. 60. -** (1)F.I.A. specializate în investiţii în bunuri și mărfuri, denumite în continuare *F.I.A.B.M.* sunt acele F.I.A.I.P. înfiinţate ca F.I.A. de tip contractual sau ca F.I.A. de tipul societăţilor de investiţii autorizate de A.S.F. al căror obiect îl reprezintă investiţia directă în active fizice emise de societăți care activează în domeniul de activitate sau ramura economică prevăzută în documentele de constituire ale F.I.A.I.P., inclusiv obiecte de artă, metale preţioase, terenuri agricole, păduri.

(2) Valoarea inițială a activului net, respectiv a capitalului social al F.I.A.B.M. nu poate fi mai mică de echivalentul în lei a sumei de 1.000.000 euro, valoarea titlului de participare fiind de minim contravaloarea în lei a 10.000 de euro.

(3) Prevederile 54 alin. (3), 55 şi 56 alin. (1) şi (2) sunt aplicabile şi F.I.A.B.M.

(4) În cazul F.I.A.B.M. specializat în investiții în obiecte de artă, investiţiile sunt realizate în acele opere de artă prevăzute în Codul Fiscal, reglementat prin Legea nr. 227/2015.

(5) Prevederile art. 63-65 aplicabile F.I.A. specializate în investiții imobiliare se aplică în mod corespunzător și F.I.A. specializate în investiții în opere de artă, referirile la „investiții imobiliare”, „activ/e imobiliar/e”, respectiv „societăți cu profil imobiliar” și „specialitatea evaluare proprietăți imobiliare” fiind considerate a fi făcute la „investițiile în opere de artă”, „operă/e de artă”, respectiv „operatori economici atestați de Ministerul Culturii și Patrimoniul Național specializați în comerțul cu opere de artă” și „specialitate evaluare bunuri mobile – opere de artă”.

(6) Certificarea existenței și conținutului operei de artă se poate face pe baza următoarelor documente:

1. certificatul de vânzare prevăzut de art. 81 din Normele privind comerțul cu bunuri culturale mobile aprobate prin Hotărârea Guvernului nr. 1420/2003, însoțit de factura de achiziție, atunci când opera de artă se dobândește de la un operator economic atestat de Ministerul Culturii și Patrimoniul Național; sau

2. contractul de vânzare-cumpărare, atunci când opera de artă se dobândește de la un colecționar persoană fizică sau juridică.(7) În cursul desfăşurării activităţii sale, un F.I.A.B.M. are în vedere ca expunerea sa, calculată potrivit metodei angajamentului în conformitate cu art. 8 din Regulamentul (UE) nr. 231/2013 să nu depășească triplul valorii activului net prevăzută la art. 111 alin. (1) din regulamentul respectiv.

(8) F.I.A.B.M. subiect al prezentei legi utilizează în denumirea lor sintagma „societate de investiţii alternativă în bunuri și mărfuri”, sau „fond de investiții alternative în bunuri și mărfuri”, după caz.

*Subsecţiunea 5.4*

***F.I.A. specializate în investiţii imobiliare***

**Art. 61. -** (1) Un F.I.A. destinat investitorilor profesionali specializat în investiții imobiliare, denumit în continuare F.I.A.I.M.O.B., este autorizat de A.S.F. și investeşte cel puţin 75% din activele sale în active imobiliare, în sensul prezentei legi, sau în acțiuni neadmise la tranzacționare în cadrul unui loc de tranzacționare ale societăților cu profil imobiliar, respectiv părți sociale ale societăților cu profil imobiliar ale căror situații financiare sunt auditate cel puțin cu o frecvență anuală şi care îşi reevaluează activele cel puţin anual, precum și de fiecare dată când se înregistrează tranzacții cu active din portofoliul său investițional. În scop de supraveghere prudențială, A.S.F. poate solicita ca procesul de evaluare a activelor, respectiv ca auditarea situațiilor financiare ale societăților cu profil imobiliar în care sunt investite activele F.I.A.I.M.O.B. să se realizeze cu o frecvență mai mare decât cea anuală.

(2) Un F.I.A.I.M.O.B. nu poate investi mai mult de 50% din valoarea activelor sale într-un singur activ imobiliar sau în acțiuni neadmise la tranzacționare pe o piaţă reglementată sau în cadrul unui sistem alternativ de tranzacționare ale unei singure societăți cu profil imobiliar/părți sociale ale unei singure societăți cu profil imobiliar.

(3) În scopul calculării limitei prevăzute la alin. (2), proprietăţile care au o destinaţie economică interconectată sunt considerate un singur activ imobiliar. Proprietăţile care au o destinaţie economică interconectată reprezintă proprietăţile din cadrul aceluiaşi proiect imobiliar.

(4) În vederea asigurării lichidităţii, un F.I.A.I.M.O.B. poate investi în activele menționate la art. 35 alin. (1) lit. a), b), d), e) şi g) și în instrumente financiare derivate admise la tranzacționare în cadrul unui loc de tranzacționare şi poate să deţină conturi curente şi numerar în lei şi valută, cu respectarea următoarelor limite:

a) valoarea depozitelor bancare constituite la aceeaşi instituţie de credit nu poate reprezenta mai mult de 20% din activele F.I.A.. Valoarea conturilor curente şi a numerarului deţinut în lei şi în valută nu trebuie să depăşească 10% din activele sale .

b) valorile mobiliare și instrumentele pieței monetare prevăzute la art.35 alin. (1) lit. a) și b) emise de un singur emitent, deținute de un F.I.A. specializat în investiţii imobiliare nu pot reprezenta mai mult de 10% din activele sale.

(5) Prin derogare de la prevederile Legii nr. 31/1990 şi ale Legii nr. 26/1990 privind registrul comerţului, republicată, cu modificările și completările ulterioare, un F.I.A.I.M.O.B. poate deţine calitatea de asociat sau asociat unic în cadrul unei societăţi cu răspundere limitată, sau de acționar în cadrul unei societăți pe acțiuni înregistrate la oficiul registrului comerțului. Conducerea superioară a A.F.I.A., definită conform reglementărilor emise de A.S.F., este responsabilă cu ducerea la îndeplinire a tuturor demersurilor legale necesare pentru înregistrarea F.I.A.I.M.O.B. ca asociat/acționar al unei societăţi la oficiul registrului comerțului.

 (6) În cursul desfăşurării activităţii sale, un F.I.A.I.M.O.B. are în vedere ca expunerea sa, calculată potrivit metodei angajamentului în conformitate cu art. 8 din Regulamentul (UE) nr. 231/2013 să nu depășească triplul valorii activului net prevăzută la art. 111 alin. (1) din regulamentul respectiv.

(7) F.I.A.I.M.O.B. subiect al prezentei legi utilizează în denumirea lor sintagma „societate de investiţii alternativă imobiliară”, sau „fond imobiliar de investiții alternative”, după caz.

**Art. 62.** - Evaluarea activelor imobiliare se efectuează de către un evaluator independent, înscris în Registrul public al A.S.F., cu respectarea reglementărilor emise de A.S.F. Depozitarul certifică modalitatea de calcul al activului net, preluând în calculul acestuia valoarea activelor imobiliare înscrisă în raportul de evaluare întocmit de către evaluatorul independent, responsabil pentru evaluare.

**Art. 63.** - (1) Metoda de evaluare a activelor imobiliare va fi menţinută de F.I.A.I.M.O.B. pe o perioadă de minimum 3 ani şi va fi prevăzută în regulile sau actul constitutiv al acestuia, după caz.

(2) Reevaluarea activelor imobiliare se va realiza cel puţin cu o frecvenţă anuală, precum și de fiecare dată când se înregistrează tranzacții cu active din portofoliul său investițional sau la solicitarea A.S.F. și va fi corelată cu politica de emisiuni și răscumpărări a F.I.A.I.M.O.B.. Cheltuielile cu evaluarea activelor imobiliare vor fi suportate de către F.I.A..

(3) Un F.I.A.I.M.O.B. nu poate cumpăra sau vinde active imobiliare fără ca acestea să fi fost evaluate în prealabil în condiţiile prevăzute la art. 62.

(4) Achiziţionarea sau vânzarea de active imobiliare nu se poate face la un preţ care este cu mai mult de 10% mai mare, în situaţia achiziţionării, respectiv cu mai mult de 10% mai mic, în situaţia vânzării, decât cel determinat de către un evaluator independent.

(5) Prevederile alin. (4) nu se aplică în situaţii excepţionale, care trebuie specificate în regulile sau actul constitutiv al F.I.A.I.M.O.B., după caz.

(6) Situaţiile excepţionale menţionate la alin. (5) vor fi detaliate în raportul anual al respectivului F.I.A.I.M.O.B., cu specificarea exactă a motivelor efectuării tranzacţiei, a datei tranzacţiei, a contrapărţii tranzacţiei, precum şi a preţului contractului.

(7) Detaliile prevăzute la alin. (6) vor face obiectul unei note de informare care va fi transmisă investitorilor în cel mult 30 de zile de la data efectuării tranzacţiei.

**Art. 64.** - (1) Certificarea existenței activelor imobiliare, în funcţie de tipul activului, se face pe baza extrasului de carte funciară și a actului de proprietate.

(2) F.I.A.I.M.O.B. nu investesc direct în construcții nefinalizate care nu se încadrează în definiția activului imobiliar de la art. 2 lit. b).

(3) Frecvența de răscumpărare a titlurilor de participare emise de F.I.A.I.M.O.B. este corelată cu profilul investițional și politica de administrare a riscului de lichiditate a portofoliului investițional al F.I.A.I.M.O.B. în condiții normale sau excepționale de lichiditate, în conformitate cu prevederile art. 47 din Regulamentul (UE) nr. 231/2013.

*Subsecţiunea 5.5*

***F.I.A. cu capital de risc***

**Art. 65.** - F.I.A. cu capital de risc, denumite în continuare *F.I.A.C.R.* autorizate de către A.S.F., constituite ca F.I.A.C sau ca F.I.A.S, îşi desfăşoară activitatea în conformitate cu prevederile Regulamentului (UE) nr. 345/2013 şi a măsurilor de implementare adoptate de Comisia Europeană.

**Art. 66.** - Pentru a putea fi distribuite în alte state membre, F.I.A.C.R. subiect al prezentei legi vor utiliza în denumirea lor acronimul „EuVECA”, conform art. 4 din Regulamentul (UE) nr. 345/2013, notificarea transfrontalieră a distribuţiei realizându-se cu respectarea Regulamentului de punere în aplicare (UE) nr. 593/2014 de stabilire a unor standarde tehnice de punere în aplicare în ceea ce privește formatul notificării în conformitate cu articolul 16 alineatul (1) din Regulamentul (UE) nr. 345/2013 al Parlamentului European și al Consiliului privind fondurile europene cu capital de risc.

**Art. 67.** – (1) Autorizarea de către A.S.F. a F.I.A.C.R. se realizează în conformitate cu prevederile prezentei legi.

(2) Acolo unde Regulamentul (UE) nr. 345/2013 nu distinge, obligaţiile ce rezidă în sarcina administratorilor F.I.A.C.R. sunt cele prevăzute de dispoziţiile Legii nr. 74/2015 şi ale reglementărilor A.S.F. aplicabile A.F.I.A. înregistraţi la A.S.F., cu luarea în considerare a prevederilor art. 2 alin. (2) din

Regulamentul (UE) nr. 345/2013.

(3) În cursul desfăşurării activităţii sale, un F.I.A.C.R. are în vedere ca expunerea sa, calculată potrivit metodei angajamentului în conformitate cu art. 8 din Regulamentul (UE) nr. 231/2013 să nu depășească triplul valorii activului net prevăzută la art. 111 alin. (1) din regulamentul respectiv.

*Subsecţiunea 5.6*

***F.I.A. de antreprenoriat social***

**Art. 68.** - F.I.A. de antreprenoriat social, denumită în continuare *F.I.A.A.S.* autorizate de către A.S.F., constituite ca F.I.A. de tip contractual sau ca F.I.A. de tipul societăţilor de investiţii, îşi desfăşoară activitatea în conformitate cu prevederile Regulamentului UE nr. 346/2013 şi a măsurilor de implementare adoptate de Comisia Europeană.

**Art. 69.** - Pentru a putea fi distribuite în alte state membre, F.I.A.A.S. subiect al prezentei legi vor utiliza în denumirea lor acronimul „EuSEF”, conform art. 4 din Regulamentul (UE) nr. 346/2013, notificarea transfrontalieră a distribuţiei realizându-se cu respectarea Regulamentului de punere în aplicare (UE) nr. 594/2014 al Comisiei din 3 iunie 2014 de stabilire a unor standarde tehnice de punere în aplicare în ceea ce privește formatul notificării în conformitate cu articolul 17 alineatul (1) din Regulamentul (UE) nr. 346/2013 al Parlamentului European și al Consiliului privind fondurile europene de antreprenoriat social.

**Art. 70.** – (1) Autorizarea de către A.S.F. a F.I.A.A.S. se realizează în conformitate cu prevederile prezentei legi.

(2) Acolo unde Regulamentul (UE) nr. 346/2013 nu distinge, obligaţiile ce rezidă în sarcina administratorilor F.I.A.A.S. sunt cele prevăzute de dispoziţiile Legii nr. 74/2015 şi ale reglementărilor A.S.F. aplicabile A.F.I.A. înregistraţi la A.S.F., cu luarea in considerare a prevederilor art. 2 alin. (2) din

Regulamentul (UE) nr. 346/2013.

(3) În cursul desfăşurării activităţii sale, un F.I.A.A.S. are în vedere ca expunerea sa, calculată potrivit metodei angajamentului în conformitate cu art. 8 din Regulamentul (UE) nr. 231/2013 să nu depășească triplul valorii activului net prevăzută la art. 111 alin. (1) din regulamentul respectiv.

TITLUL II

**Fuziunea, divizarea şi lichidarea F.I.A.**

**Art. 71.** - Fuziunea F.I.A. se realizează în conformitate cu prevederile O.U.G. 32/2012, titlul I, capitolul IV, secţiunea a 7-a aplicabile O.P.C.V.M. şi cu respectarea dispoziţiilor legale aplicabile societăţilor.

**Art. 72.** - Divizarea şi lichidarea F.I.A. se realizează, în funcţie de natura juridică a acestora, în conformitate cu prevederile legale aplicabile societăţilor și cu reglementările A.S.F.

Titlul III

 **Sancţiuni și măsuri administrative**

**Art. 73.** – (1) Încălcarea dispozițiilor prezentei legi şi a reglementărilor adoptate în aplicarea acesteia atrage răspunderea contravențională sau penală, în condițiile legii.

(2) Constituie contravenţii săvârșirea de către A.F.I.A. care administrează F.I.A. reglementate de prezenta lege, F.I.A. autoadministrate şi/sau de către membrii consiliului de administraţie ori ai consiliului de supraveghere ai AFIA ori FIA autoadministrat, directorii sau membrii directoratului A.F.I.A. ori F.I.A. autoadministrat, precum şi de către persoanele fizice care exercită funcţii de conducere ori exercită cu titlu profesional activităţi reglementate de prezenta lege, în funcţie de obligaţiile aflate în sarcina lor, conform prezentei legi, a următoarelor fapte:

a) nerespectarea condiţiilor care au stat la baza autorizării/înregistrării şi a condiţiilor de funcţionare prevăzute la art. 4, 6 alin. (4), 11 alin. (1), 12 alin. (4) și 64 alin. (3);

b) nerespectarea prevederilor art. 37, 41 alin. (4), 50, 54 alin. (3), 55 alin. (1), 60 alin. (5), 62 și 63 privind evaluarea activelor F.I.A.;

c) nerespectarea obligaţiilor de transparenţă şi raportare prevăzute la art. 8 alin. (4), 9 alin. (3) și (4), 11 alin. (2) și (4), 38 alin.(1) – (4) și (6), 40, 47 alin. (4) și (5), 57 alin. (2) și 59 alin. (1);

d) nerespectarea regulilor prudenţiale prevăzute la art. 5 alin. (1)-(3), 8 alin. (4), (6) și (8) și 29;

e) nerespectarea termenelor prevăzute la art. 11 alin. (5) și (6), 28 alin. (3), 34, 35 alin. (3), 36, 41 alin. (2), 47 alin. (2), (4) și (5), 49 și 51 alin. (1);

f) nerespectarea obligației de notificare a înregistrărilor la O.N.R.C. prevăzute de prezenta lege;

g) nerespectarea condiţiilor impuse la modificarea documentelor ce au stat la baza acordării autorizaţiei, fără a notifica sau solicita, după caz, modificarea autorizaţiei de funcţionare;

h) nerespectarea prevederilor din regulile fondurilor, prospectele de emisiune, documentele de ofertă, actele constitutive ale F.I.A. autorizate în baza prezentei legi, inclusiv cele referitoare la strategia investițională, tipurile de active eligibile, limitele investiționale aplicabile categoriei respective de F.I.A.;

i) nerespectarea măsurilor stabilite prin actele de autorizare, supraveghere, reglementare şi control sau în urma acestora;

j) utilizarea neautorizată a sintagmelor aferente categoriilor de F.I.A. stabilite de prezenta lege;

k) împiedicarea fără drept a exercitării drepturilor conferite de lege A.S.F., precum şi refuzul nejustificat al oricărei persoane de a răspunde solicitărilor A.S.F. în exercitarea prerogativelor care îi revin acesteia potrivit prevederilor legale;

l) nerespectarea reglementărilor, în vigoare, emise de A.S.F. în aplicarea prezentei legi, în conformitate cu condițiile prevăzute de respectivele reglementări;

m) nerespectarea prevederilor art. 14 alin. (2), art. 15, art. 27 alin. (3), art. 30 alin. (1) și art. 38 alin. (5) privind respectarea regimului legal aplicabil emitenților de valori mobiliare.

**Art. 74. -** (1) Săvârşirea contravenţiilor prevăzute la art. 73 alin. (2) lit. a)-l) se sancţionează cu sancțiunea contravențională principală, după cum urmează:

 a) cu avertisment sau amendă de la 1.000 lei la 50.000 lei, pentru persoanele fizice;

   b) cu avertisment sau amendă de la 0,1% până la 5% din cifra de afaceri netă realizată în anul financiar anterior sancţionării, în funcţie de gravitatea faptei săvârşite, pentru persoanele juridice.

(2) Săvârşirea contravenţiilor prevăzute la art. 73 alin. (2) lit. m) se sancţionează conform art. 127 alin. (1) lit. c) pct. 2 sau pct. 3, după caz, din Legea nr. 24/2017.

(3) În cazul în care cifra de afaceri realizată în anul financiar anterior sancţionării nu este disponibilă la data sancţionării, este luată în considerare cifra de afaceri netă a anului financiar în care persoana juridică a înregistrat cifra de afaceri, an imediat anterior anului de referinţă. Prin an de referinţă se înţelege anul anterior sancţionării.

(4) Prin derogare de la prevederile art. 8 alin. (2) din Ordonanţa Guvernului nr. 2/2001, privind regimul juridic al contravențiilor, aprobată cu modificări şi completări prin Legea nr. 180/2002, cu modificările şi completările ulterioare, denumită în continuare *Ordonanța Guvernului nr. 2/2001*, în cazul persoanei juridice nou-înfiinţate şi care nu a înregistrat cifra de afaceri în anul anterior sancţionării, aceasta este sancţionată cu amendă de la 10.000 lei la 1.000.000 lei.

(5) În funcţie de gravitatea faptei, pentru săvârșirea contravenţiilor prevăzute de art. 73 alin. (2), A.S.F. poate aplica următoarele sancţiuni contravenționale complementare:

  a) suspendarea autorizaţiei;

b) retragerea autorizaţiei;

c) interzicerea pentru o perioadă cuprinsă între 90 de zile şi 5 ani a dreptului de a ocupa o funcţie, de a desfăşura o activitate sau de a presta un serviciu pentru care se impune autorizarea de către A.S.F. în condiţiile prezentei legi.

(6) A.S.F. este în drept să suspende din funcție membrii consiliului de administraţie/consiliului de supraveghere/directoratului, conducătorii, persoanele responsabile cu administrarea riscurilor și/sau ofițerii de conformitate ai A.F.I.A., sau să solicite introducerea pe ordinea de zi a A.G.A. a propunerii de revocare a membrilor consiliului de administrație/consiliului de supraveghere/directoratului F.I.A. administrat intern și numirea altor persoane în locul acestora, după caz, în situaţia în care se constată că aceste persoane prejudiciază administrarea F.I.A. autorizate de A.S.F., prin influenţa exercitată în administrarea acestor entități ca urmare a deținerii unei participații calificate în cadrul A.F.I.A, definită la art. 3 pct. 32 din Legea nr. 74/2015.

(7) În funcție de natura și gravitatea faptei, pentru săvârșirea contravențiilor prevăzute la art. 73 alin. (2), A.S.F. poate aplica măsuri administrative precum:

a) o declarație publică în care se indică persoana responsabilă de încălcare și natura încălcării prevederilor legale;

b) o decizie prin care se solicită persoanei responsabile de încălcare să pună capăt respectivului comportament și să se abțină de la repetarea acestuia;

c) alte măsuri de atenționare și/sau cu scopul prevenirii sau remedierii situaţiilor de nerespectare a dispoziţiilor legale, conform reglementărilor A.S.F.

(8) Sancțiunile contravenționale principale prevăzute la alin. (1) sau (2) se pot aplica cumulativ cu una sau mai multe sancțiuni contravenționale complementare prevăzute la alin. (5).

(9) Măsurile administrative prevăzute la alin. (7) pot fi operate împreună cu sancțiunile principale sau complementare prevăzute la alin. (1), (2), și (5).

(10) În cazul constatării săvârşirii a două sau mai multe contravenţii, se aplică amenda prevăzută pentru contravenţia cea mai gravă, prin derogare de la prevederile art. 10 alin. (2) din Ordonanța Guvernului nr. 2/2001, aprobată cu modificări și completări prin Legea nr. 180/2002, cu modificările și completările ulterioare

(11) A.S.F. face publică pe site-ul propriu orice măsură administrativă sau sancţiune impusă pentru nerespectarea prevederilor prezentei legi şi ale reglementărilor adoptate în aplicarea acesteia. Datele cu caracter personal conținute în publicare se păstrează pe site-ul de internet al A.S.F. cu respectarea reglementărilor legale privind protecția datelor cu caracter personal, pentru o perioadă stabilită prin reglementările A.S.F., cu respectarea prevederilor Regulamentului (UE) nr. 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a directivei 95/46/CE (regulamentul general privind protecția datelor), denumit în continuare Regulamentul (UE) nr. 679/2016, precum și ale altor prevederi legale în vigoare în domeniul protecției datelor cu caracter personal.

(12) Prin excepție de la prevederile alin. (11), în cazul în care publicarea identităţii persoanelor juridice sau a datelor cu caracter personal ale persoanelor fizice este considerată de către A.S.F. ca fiind excesivă, ca urmare a unei evaluări efectuate de la caz la caz cu privire la proporţionalitatea publicării unor astfel de informaţii, sau în cazul în care publicarea pune în pericol stabilitatea pieţelor financiare sau o investigaţie în curs, A.S.F. poate adopta cel puţin una dintre următoarele măsuri administrative:

a) amânarea publicării actului individual de impunere a sancţiunii sau a măsurii administrative până când motivele nepublicării încetează;

b) publicarea actului individual de impunere a sancţiunii sau a măsurii administrative fără a indica identitatea persoanelor juridice sau datele cu caracter personal ale persoanelor fizice (prin pseudonimizare), cu condiţia ca această publicare să asigure o protecţie eficace a datelor cu caracter personal în cauză;

c) nepublicarea actului individual de impunere a unei sancţiuni sau măsuri administrative, în cazul în care opţiunile prevăzute la lit. a) şi b) sunt considerate insuficiente pentru a se asigura:

1. că nu este pusă în pericol stabilitatea pieţelor financiare;

2. că este garantată proporţionalitatea publicării unor astfel de decizii în cazurile în care măsurile respective sunt considerate a fi de natură minoră.

(13) În cazul unei decizii de publicare a sancţiunii sau a măsurii administrative fără a indica identitatea persoanelor juridice sau datele cu caracter personal ale persoanelor fizice, A.S.F. poate amâna publicarea datelor relevante pentru o perioadă rezonabilă, în cazul în care se preconizează că în cursul perioadei respective motivele care au stat la baza acestei publicări vor înceta să fie valabile.

(14) A.S.F. informează ESMA cu privire la sancţiunile și măsurile administrative aplicate în baza prevederilor prezentei legi, în cazul în care raportarea este o cerință legală stabilită prin Legea
nr. 74/2015.

(15) Săvârşirea contravenţiilor prevăzute la art. 73 alin. (2) se constată de către A.S.F. prin intermediul personalului specializat împuternicit să exercite atribuţii privind supravegherea, investigarea şi controlul respectării dispoziţiilor legale şi ale reglementărilor aplicabile pieţei de capital.

(16) La primirea actelor de verificare rezultate în urma activităţii de autorizare, supraveghere sau control, potrivit cărora se constată săvârşirea uneia dintre contravenţiile prevăzute la art. 73 alin. (2), A.S.F. dispune, prin emiterea de acte individuale, aplicarea sancţiunilor prevăzute la prezentul articol. De asemenea, prin acte individuale, A.S.F. poate dispune extinderea investigaţiilor, luarea de măsuri conservatorii şi/sau audierea persoanelor vizate de actele de verificare.

(17) Dispoziţiile referitoare la contravenţii se completează cu prevederile Ordonanţei Guvernului nr. 2/2001, în măsura în care acestea nu sunt contrare prezentei legi.

(18) La individualizarea sancţiunii se au în vedere prevederile art. 5 alin. (5) şi (6) şi art. 21 alin. (3) din Ordonanţa Guvernului nr. 2/2001, precum și circumstanţele personale şi reale ale săvârşirii faptei şi de conduita făptuitorului, în funcţie de:

a) gravitatea şi durata încălcării;

b) gradul de vinovăţie a contravenientului;

c) capacitatea financiară a contravenientului, astfel cum este indicată de cifra de afaceri totală a persoanei juridice sau de venitul anual al persoanei fizice;

d) valoarea câștigurilor obţinute sau a pierderilor evitate de către contravenient din respectiva operațiune, prejudiciile suferite de alte persoane şi, după caz, pagubele aduse funcţionării pieţei financiare sau economiei în ansamblu, în măsura în care acestea se pot determina;

e) gradul de cooperare a contravenientului cu A.S.F.;

f) încălcările anterioare comise de contravenient;

g) eventualele măsuri luate de către contravenient, ulterior săvârşirii faptei, pentru a limita pagubele, pentru acoperirea prejudiciului sau pentru desistarea săvârşirii faptei.

(19) Prin derogare de la prevederile art. 13 şi 14 din Ordonanţa Guvernului nr. 2/2001, termenul de prescripţie a aplicării sancţiunii contravenţionale este de 6 luni de la data constatării faptei, dar nu mai târziu de 3 ani de la data săvârşirii acesteia.

(20) Actele administrative de sancționare emise de A.S.F. în baza prezentei legi pot fi contestate la Curtea de Apel Bucureşti, Secția contencios administrativ și fiscal, în termen de 30 de zile de la data comunicării potrivit dispoziţiilor Legii contenciosului administrativ nr. 554/2004, cu modificările şi completările ulterioare.

**Art. 75. –** Desfăşurarea fără autorizaţie a oricăror activităţi sau operaţiuni pentru care prezenta lege cere autorizarea constituie infracţiune şi se sancţionează potrivit art. 348 din Codul penal.

**Art. 76. –** A.S.F. este în drept să retragă avizul acordat auditorului financiar care efectuează misiuni de audit la F.I.A. în cazul încălcării prevederilor art. 21 alin. (3)-(5), în condițiile prevăzute de reglementările emise de A.S.F.

**Art. 77. –** (1)În aplicarea art. 33 din Regulamentul (UE) nr. 760/2015, încălcarea dispoziţiilor acestui regulament, precum şi ale reglementărilor emise de A.S.F. în aplicarea acestuia constituie contravenție, se constată şi se sancţionează de către A.S.F., în calitate de autoritate națională competentă, şi atrage răspunderea contravenţională conform prevederilor art. 74.

(2) În aplicarea prevederilor art. 40 și 41 din Regulamentul (UE) nr. 1131/2017, încălcarea dispoziţiilor respectivului regulament și ale reglementărilor adoptate în aplicarea acestuia constituie contravenție, se constată şi se sancţionează de către A.S.F., în calitate de autoritate națională competentă, şi atrage răspunderea contravenţională conform prevederilor art. 74.

TITLUL IV

**Dispoziţii tranzitorii şi finale**

**Art. 78.** – (1) Prin excepție de la prevederile art. 17 alin. (2), obligația plății integrale la momentul subscrierii nu se aplică și acțiunilor subscrise de statul român în cadrul unor F.I.A.S. înființate ca societăți, în baza altor acte normative.

(2) Cu luarea în considerare a prevederilor art. 1 alin. (4), respectiv cele ale art. 63 alin. (1) din Legea nr. 74/2015, în categoria F.I.A. din România prevăzute la art. 1 alin. (2) din prezenta lege sunt incluse:

a) organismele de plasament colectiv altele decât organismele de plasament colectiv în valori mobiliare, denumite în continuare *A.O.P.C*. înființate în România, care anterior intrării în vigoare a Legii nr. 74/2015 au fost obligate să solicite înregistrarea la A.S.F. conform prevederilor art. 114 alin. (2) şi art. 115 alin. (1) din Legea nr. 297/2004, inclusiv societăţile de investiţii financiare, constituite în conformitate cu prevederile Legii nr. 133/1996 pentru transformarea Fondurilor Proprietăţii Private în societăţi de investiţii financiare, cu modificările ulterioare, denumită în continuare *Legea nr. 133/1996*, respectiv Societatea „Fondul Proprietatea” SA constituită în conformitate cu prevederile Legii nr. 247/2005 privind reforma în domeniile proprietăţii şi justiţiei, precum şi unele măsuri adiacente, cu modificările și completările ulterioare, denumită în continuare *Legea nr. 247/2005;*

b) A.O.P.C. înființate în România, cărora, în conformitate cu prevederile art. 115 alin. (2) din Legea nr. 297/2004, nu le erau aplicabile prevederile Legii nr. 297/2004, neavând obligaţia înregistrării la A.S.F. anterior intrării în vigoare a Legii nr. 74/2015.

(3) Prevederile prezentei legi se completează în mod corespunzător cu prevederile Legii nr. 74/2015 și ale Legii nr. 31/1990, în măsura în care nu contravin cu prevederile prezentei legi.

**Art. 79.** - (1) A.O.P.C. autorizate de A.S.F. la data intrării în vigoare a prezentei legi și A.O.P.C. prevăzute la art. 78 alin. (2) lit. b), cu excepția F.I.A.P.M. menționate la art. 44 alin. (1), sunt obligate ca, în termen de 18 luni de la data intrării în vigoare a acesteia:

a) să îşi adapteze documentele de constituire şi funcţionare şi activitatea la prevederile prezentei legi;

b) să solicite autorizarea modificărilor necesare ale documentelor menţionate la lit. a) şi să depună cererile şi documentaţia în acest sens.

(2) A.O.P.C. aflate în situaţia prevăzută la alin. (1) şi care nu dau curs obligaţiilor prevăzute în prezentul articol în termenul menţionat li retrage autorizaţia de funcţionare.

(3) În aplicarea prevederilor alin. (1), A.O.P.C. înregistrate la A.S.F. anterior intrării în vigoare a prezentei legi solicită autorizarea la A.S.F. în vederea încadrării în una dintre categoriile de F.I.A. prevăzute de prezenta lege, astfel:

1. A.O.P.C. care atrag în mod public resurse financiare solicită încadrarea în una dintre categoriile de F.I.A. destinate investitorilor de retail;
2. A.O.P.C. care atrag în mod privat resurse financiare solicită încadrarea în una dintre categoriile de F.I.A. destinate investitorilor profesionali sau investitorilor de retail, după caz. În cazul în care investitorii respectivului A.O.P.C. nu se încadrează în categoria investitorilor profesionali, A.F.I.A. care administrează activele A.O.P.C.:
3. solicită A.S.F. ca respectivul A.O.P.C. să fie autorizat în calitate de F.I.A. destinat investitorilor de retail, sau;
4. inițiază demersurile necesare în termen de 3 luni de la data intrării în vigoare a prezentei legi în vederea lichidării A.O.P.C., în conformitate cu prevederile stabilite prin reglementările emise de A.S.F., cu respectarea conținutului prospectului A.O.P.C.

(4) În cazul A.O.P.C. înregistrate la A.S.F. ale căror titluri de participare sunt tranzacţionate în cadrul unui loc de tranzacţionare, acestea solicită încadrarea în categoria F.I.A. destinate investitorilor de retail.

(5) Ca urmare a modificărilor documentelor de constituire a A.O.P.C. de tipul fondurilor închise de investiţii înregistrate la A.S.F. anterior intrării în vigoare a prezentei legi, în vederea alinierii la prevederile acesteia şi a reglementărilor A.S.F. cu privire la transformarea în F.I.A.C, nu sunt aplicabile prevederile art. 11 alin. (4) cu privire la retragerea investitorilor.

**Art. 80.** - (1) Societăţile de investiţii financiare, denumite în continuare *S.I.F*., constituite în conformitate cu prevederile Legii nr.133/1996, precum şi societatea de investiţii „Fondul Proprietatea” SA, constituită în temeiul Legii nr. 247/2005 se încadrează în categoria F.I.A. destinate investitorilor de retail şi nu pot să solicite retragerea de la tranzacţionare de pe piaţa reglementată la vedere administrată de Bursa de Valori București SA, decât în condițiile retragerii autorizației de F.I.A. de către A.S.F.

 (2) În cazul emiterii de către S.I.F. a mai multor categorii de acţiuni, aceste categorii de acţiuni se tranzacţionează în secţiuni diferite pe piaţa reglementată la vedere administrată de Bursa de Valori București SA.

 (3) Prin derogare de la prevederile art. 134 din Legea nr. 31/1990, modificarea actelor constitutive ale S.I.F. în vederea modificării obiectului de activitate în conformitate cu prevederile Legii nr. 74/2015, se realizează fără oferirea dreptului acționarilor de retragere din societate și sunt înregistrate la oficiul registrului comerțului din judeţul în care este înregistrat sediul social, în baza hotărârii consiliului de administraţie sau a A.F.I.A., după caz, ulterior obţinerii autorizaţiei prealabile emise de A.S.F.

 **Art. 81. -** (1) Prezenta lege intră în vigoare la 30 zile de la data publicării în Monitorul Oficial al României, Partea I.

(2) În termen de 6 luni de la intrarea în vigoare a prezentei legi, A.S.F. emite reglementări în aplicarea acesteia.

(3) La data prevăzută la art. 79 alin. (1) se abrogă:

a) Legea nr. 133/1996 pentru transformarea Fondurilor Proprietăţii Private în societăţi de investiţii financiare, publicată în Monitorul Oficial al României, Partea I, nr. 273 din 1 noiembrie 1996, cu modificările ulterioare;

 b) art. 114 – 120, 122, 123, 272 alin. (1) lit. i), 286, 2861 și 2863 din Legea nr. 297/2004;

c) art. 6 alin. (1), 7, 71, 9, 91, 92 alin. (8)-(10), 12 alin. (3), (4), (41), (5) și (9) și art. 201 din Legea nr. 247/2005.

(4) Prelucrarea datelor cu caracter personal, la nivelul A.S.F., se realizează exclusiv în scopul îndeplinirii atribuţiilor de autorizare, supraveghere, investigare, cooperare cu alte autorități publice și protecție a investitorilor, cu respectarea dispoziţiilor prezentei legi, ale Regulamentului (UE) nr. 679/2016, precum și altor prevederi legale în vigoare în domeniul protecției datelor cu caracter personal.

**Art. 82. -** La data prevăzută la art. 79 alin. (1), orice trimitere la „A.O.P.C.” utilizată la art. 34 alin. (3) și (4), art. 82 lit. d), art. 88, art. 89 și art. 90 alin. (2) lit. c) din Ordonanța de urgență a Guvernului nr. 32/2012 se consideră ca fiind făcută la „F.I.A.”

**Art. 83.** - La data prevăzută la art. 79 alin. (1), Ordonanţa de urgenţă a Guvernului nr. 32/2012 privind organismele de plasament colectiv în valori mobiliare și societățile de administrare a investițiilor, precum și pentru modificarea și completarea Legii nr. 297/2004 privind piața de capital, aprobată cu modificări și completări prin Legea nr. 10/2015, cu modificările şi completările ulterioare, se completează după cum urmează:

**1. Articolul 13 se modifică și va avea următorul cuprins:**

„Art. 13. – (1) Participațiilor calificate în cadrul unei S.A.I. li se aplică în mod corespunzător prevederile art. 34-45 și art. 272 din Legea nr. 126/2018 privind piețele de instrumente financiare, precum și reglementările A.S.F. privind regulile de procedură și criteriile aplicabile evaluării prudențiale a achizițiilor și majorărilor participațiilor la o societate de servicii de investiții financiare.

(2) În sensul prezentei ordonanțe de urgență, termenul „S.S.I.F.” din cuprinsul art. 34-45 din Legea nr. 126/2018 se va citi „S.A.I.”, iar termenul „entitate reglementată” din cuprinsul art. 272 va include „S.A.I.”.

**2. La articolul 1932, după litera k) se introduce o nouă literă, litera l), cu următorul cuprins:**

„l) de a suspenda autorizația de desfășurare a anumitor activități sau de exercitare a unor funcții, în cazul în care se constată sau există premise rezonabile de afectare a intereselor investitorilor sau a bunei reputații a S.A.I. în cauză, prin continuarea desfășurării respectivelor activități sau exercitarea respectivelor funcții.”

**3. La articolul 196, după alineatul (6) se introduc patru noi alineate, alin. (61)-(64), cu următorul cuprins:**

„(61) În funcție de natura și gravitatea faptei, pentru săvârșirea contravențiilor prevăzute la art. 195, A.S.F. poate aplica măsuri administrative prevăzute la alin. (6), precum:

1. o declarație publică în care se indică persoana responsabilă de încălcare și natura încălcării prevederilor legale;

2. o decizie prin care se solicită persoanei responsabile de încălcare să pună capăt respectivului comportament și să se abțină de la repetarea acestuia;

3. alte măsuri de atenționare și/sau cu scopul prevenirii sau remedierii situaţiilor de nerespectare a dispoziţiilor legale, conform reglementărilor A.S.F.

(62) Sancțiunile contravenționale principale se pot aplica cumulativ cu una sau mai multe sancțiuni contravenționale complementare prevăzute în prezenta ordonanță de urgență.

(63) Măsurile administrative prevăzute la alin. (61) pot fi aplicate distinct sau împreună cu sancțiunile principale sau complementare prevăzute de prezenta ordonanță de urgență.

(64) În cazul constatării săvârşirii a două sau mai multe contravenţii, se aplică amenda prevăzută pentru contravenţia cea mai gravă, prin derogare de la prevederile art. 10 alin. (2) din Ordonanța Guvernului nr. 2/2001, aprobată cu modificări și completări prin Legea nr. 180/2002, cu modificările și completările ulterioare.”

**4. Articolul 202 se abrogă.**

**5. După articolul 202, se introduce un nou articol, art. 2021, cu următorul cuprins:**

„Art.2021. - (1) Prelucrarea datelor cu caracter personal, la nivelul A.S.F., se realizează exclusiv în scopul îndeplinirii atribuţiilor de autorizare, supraveghere, investigare, cooperare cu alte autorități publice și protecție a investitorilor, cu respectarea dispoziţiilor prezentei ordonanțe de urgență, precum și în conformitate cu prevederile Regulamentului (UE) nr. 2016/679 al Parlamentului European și al Consiliului din 27 aprilie 2016 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a Directivei 95/46/CE (Regulamentul general privind protecţia datelor).

(2) În tot cuprinsul prezentei ordonanțe de urgență, sintagma "reprezentant al compartimentului de control intern" se va citi "ofiţer de conformitate".”

 **Art. 84.** – (1) La data prevăzută la art. 79 alin. (1), Legea nr. 74/2015 privind administratorii de fonduri de investiții alternative, cu modificările și completările ulterioare, se modifică și se completează după cum urmează:

**1. La articolul 7 alineatul (2), litera a) se modifică și va avea următorul cuprins:**

„a) informaţii cu privire la membrii consiliului de administrație sau consiliului de supraveghere, după caz, precum și cu privire la directori sau membrii directoratului, după caz, ai A.F.I.A.;”

**2. La articolul 50 alineatul (2), după litera l) se introduce o nouă literă, litera m), cu următorul cuprins:**

„m) de a suspenda autorizația de desfășurare a anumitor activități sau de exercitare a unor funcții, în cazul în care se constată sau există premise rezonabile de afectare a intereselor investitorilor sau a bunei reputații a A.F.I.A. în cauză, prin continuarea desfășurării respectivelor activități sau exercitarea respectivelor funcții.”

**3. La articolul 52, alineatul (5) se modifică și va avea următorul cuprins:**

„(5) A.S.F. face publică orice sancţiune sau măsură administrativă impusă pentru nerespectarea prevederilor prezentei legi şi ale reglementărilor adoptate în aplicarea acesteia, în afara cazurilor în care această publicare riscă să perturbe în mod grav pieţele financiare, să dăuneze intereselor investitorilor sau să aducă un prejudiciu disproporţionat părţilor în cauză.”

**4. La articolul 52, după alineatul (5) se introduc patru noi alineate, alin. (6)-(9), cu următorul cuprins:**

„(6) În funcție de natura și gravitatea faptei, pentru săvârșirea contravențiilor prevăzute la
art. 51 sau art. 511, A.S.F. poate aplica măsuri administrative precum:

a) o declarație publică în care se indică persoana responsabilă de încălcare și natura încălcării prevederilor legale;

b) o decizie prin care se solicită persoanei responsabile de încălcare să pună capăt respectivului comportament și să se abțină de la repetarea acestuia;

c) alte măsuri de atenționare și/sau cu scopul prevenirii sau remedierii situaţiilor de nerespectare a dispoziţiilor legale, conform reglementărilor A.S.F.

(7) Sancțiunile contravenționale principale se pot aplica cumulativ cu una sau mai multe sancțiuni contravenționale complementare prevăzute în prezenta lege.

(8) Măsurile administrative prevăzute la alin. (6) pot fi aplicate distinct sau împreună cu sancțiunile principale sau complementare prevăzute de prezenta lege.

(9) În cazul constatării săvârşirii a două sau mai multe contravenţii, se aplică amenda prevăzută pentru contravenţia cea mai gravă, prin derogare de la prevederile art. 10 alin. (2) din Ordonanța Guvernului nr. 2/2001, aprobată cu modificări și completări prin Legea nr. 180/2002, cu modificările și completările ulterioare.”

**5. După articolul 57 se introduce un nou articol, art. 571, cu următorul cuprins:**

„Art. 571. - (1) Raportarea către A.S.F. a încălcărilor, posibile sau certe, ale prevederilor prezentei legi și/sau ale Regulamentului (UE) nr. 231/2013 se realizează în conformitate cu reglementările emise de A.S.F.

(2) A.S.F. stabileşte canale de comunicare independente şi autonome, care sunt sigure şi asigură confidenţialitatea, pentru primirea raportărilor privind încălcările prevederilor prezentei legi, denumite în continuare metode de comunicare securizate.

(3) Metodele de comunicare securizate sunt considerate independente şi autonome, în condiţiile în care acestea îndeplinesc cumulativ următoarele criterii:

a) sunt separate de canalele de comunicare generale ale A.S.F., inclusiv de cele prin care A.S.F. comunică pe plan intern şi cu părţi terţe în cadrul activităţii sale obişnuite;

b) sunt concepute, stabilite şi utilizate într-un mod care garantează caracterul complet, integritatea şi confidenţialitatea informaţiilor şi împiedică accesul angajaţilor neautorizaţi ai A.S.F.;

c) permit stocarea durabilă a informaţiilor, în conformitate cu reglementările emise de A.S.F., pentru a permite investigaţii suplimentare. A.S.F. păstrează evidenţele prevăzute în prezenta literă într-o bază de date confidenţială şi sigură.

(4) Metodele de comunicare securizate permit raportarea încălcărilor posibile sau certe cel puţin în următoarele moduri:

a) raportarea scrisă a încălcărilor, în format electronic sau pe suport hârtie;

b) raportarea orală a încălcărilor prin intermediul liniilor telefonice, indiferent dacă este înregistrată sau neînregistrată;

c) întâlnirea cu angajaţi specializaţi ai A.S.F., dacă este cazul.

(5) A.S.F. se asigură că o raportare privind o încălcare primită prin alte mijloace decât prin metodele de comunicare securizate prevăzute în prezentul articol este transmisă imediat, fără modificare, angajaţilor specializaţi ai A.S.F., utilizând metodele de comunicare securizate.

(6) Procesul de gestionare de către A.S.F. a raportărilor transmise de persoanele ce reclamă încălcări ale prevederilor prezentei legi se realizează conform alin. (2)-(5) şi a reglementărilor emise de A.S.F., cu asigurarea:

a) întocmirii de proceduri specifice pentru primirea raportărilor privind încălcările şi luarea de măsuri ulterioare;

b) unui nivel adecvat de protecţie a acelor angajaţi ai A.F.I.A. sau din cadrul depozitarilor F.I.A. care raportează încălcările comise în cadrul respectivelor entităţi, cel puţin referitor la acte de răzbunare, de discriminare şi a altor tipuri de tratament injust;

c) protecţiei datelor cu caracter personal atât cu privire la persoana care raportează încălcări la prezenta lege, cât şi cu privire la persoana fizică suspectată că s-ar fi făcut vinovată de o încălcare, în conformitate cu prevederile Regulamentului (UE) nr. 2016/679 al Parlamentului European și al Consiliului din 27 aprilie 2016 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a Directivei 95/46/CE (Regulamentul general privind protecţia datelor), denumit în continuare Regulamentul (UE) nr. 679/2016, precum și ale altor prevederi legale în vigoare în domeniul protecției datelor cu caracter personal;

d) confidenţialităţii în ceea ce priveşte persoana care raportează o încălcare, cu excepţia cazului în care legislaţia naţională impune dezvăluirea identităţii sale, în contextul unor anchete sau al unor proceduri judiciare ulterioare.

(7) Raportarea de către angajaţii din cadrul A.F.I.A. sau din cadrul depozitarilor F.I.A., prevăzută la alin. (1)-(5), nu se consideră drept încălcare a vreunei restricţii privind divulgarea de informaţii impuse prin contract sau prin orice act cu putere de lege sau act administrativ şi nu atrage răspunderea persoanei care notifică în legătură cu acea raportare.”

**6. După articolul 63 se introduce un nou articol, art. 631, cu următorul cuprins:**

„Art. 631. - Prelucrarea datelor cu caracter personal, la nivelul A.S.F., se realizează exclusiv în scopul îndeplinirii atribuţiilor de autorizare, supraveghere, investigare, cooperare cu alte autorități publice și protecție a investitorilor, cu respectarea dispoziţiilor prezentei legi, precum și în conformitate cu prevederile Regulamentului (UE) nr. 679/2016.”